text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Pablojj wali llakitaw Atenas markan qhepari (1-5)
-
Timoteojj suma yatiyäwinakwa apani (6-10)
-
Tesalonicankirinakatakiw oración lurasi (11-13)
3 Jumanakat jayankkasajja nanakajj walpun llakisipjjayäsma, ukatwa Atenas markan sapaki quedasiñ amtapjjta,
2 Timoteo jilatasarus khitanipjjaraksma. Jupajj Diosan serviripjamaw Cristjjat suma yatiyäwinak yatiyaski, juparakiw Diosar confiyañan suma saytʼatäpjjañamatakisa chuymachtʼatäpjjañamatakis yanaptʼapjjätamjja,
3 ukhamat uka tʼaqesiñanakan jan khitisa aynachtʼañapataki. Uka tʼaqesiñanakatjja janiw khitis jiwasanakat salvaskaspati, uk jumanakajj yatipjjtawa.
4 Nanakajj jumanakampïsipkayäta ukhajja, tʼaqesiñanakan uñjasiñäni sasajj janïräkipanwa sapjjayäsma. Cheqas kunjamtï jumanakajj yatipktajja ukhamapuniw pasäna.
5 Nayajj jumanakat jayankkasajj wal llakisiyäta, ukatwa Timoteor khitanipjjsma, ukhamat qhawqsa Diosar confiyasipkta uk yatiñataki. Diablotejj yantʼar puriyapjjeristamjja, nanakan chʼamachasitanakajajj inamayäspawa.
6 Jichhasti Timoteojj jumanakan ukat kuttʼanjjewa, jupajj qhawqsa jumanakajj Diosar confiyapjjta, kunja munasirïpjjtasa, kunjamsa nanakat amtasipjjapunista, qhawqsa nanakar uñjañ munapjjesta, taqe uka suma yatiyäwinakwa nanakar yatiyapjjetu, cheqansa nanakajj ukhamarakiw jumanakar uñjañ munapjjsma.
7 Jilatanaka, nanakajj kunayman llakisiñanakansa tʼaqesiñanakansa uñjasipkstjja, jumanakat yatiñasa Diosar wal confiyapjjatam yatiñasa walpun chuymachtʼapjjetu.
8 Jumanakatejj Tatitun arkirinakapjam suma saytʼatäsipkakïtajja, nanakajj chʼamañchtʼatäsipkakïwa.
9 Jumanakajj walpun nanakar kusisiyapjjestajja, ukatwa nanakajj jumanakat Diosar wal yuspärapjjta.
10 Jumanakar uñjañatakisa kunatejj Diosar jukʼampi confiyapjjañamatakejj munaski ukan yanaptʼañatakisa nanakajj uruy arumaw Diosar taqe chuyma ruwtʼasipjjta.
11 Dios Awkisasa Jesús Tatitusas mä thaki jistʼarañapatakiw nanakajj orapjjta, ukhamat jumanakan ukar jutañataki.
12 Tatitojj munasiñanakam jukʼampi jiltayaspa ukwa nanakajj munapjjarakta. Jïsa, kunjamtï nanakajj jumanakar munasipksmajja, ukhamarak jumanakkamasa taqenirusa jukʼampi munasipjjasma ukwa munapjjta.
13 Ukhamat Jesús Tatitusajj santo servirinakapampi kuttʼankani uka tiemponjja, Dios Awkis nayraqatan chuymanakamajj chʼamañchtʼatäñapataki, jan juchani, santo uñstapjjañamataki.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
1 Tesalonicenses 3
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
108 sarnaqäwi: Damasco thakina
¿KHITIS uraqin jaqusiski uk yattati? Saulo satawa. Jupaw Estebanar qalamp k’upjiri jaqinakan isinakapxa uñjaskäna. ¡Wal k’ajtaski uk uñtma! ¿Kunas kamachaski?
Estebanan jiwatapatxa, Saulox Jesusan arkirinakapar jan wali lurañatakiw thaqhir saräna. Utanakar mantasinxa Jesusan arkirinakapar qatatsusinwa carcelar katuntayäna. Ukatxa Jesusan walja arkirinakapaw yaqha markanakar sarxapxäna, ukatsti uka markanakanwa “suma yatiyäwinak” yatiyapxäna. Ukampis Saulox uka markanakaruw Jesusan arkirinakapar thaqhiri saräna. Akanxa Damascoruw saraskäna, ukat thakinxa akham muspharkañaw pasäna:
Akatjamat mä jach’a qhanax Saulorux alaxpachat qhanxatäna. Jupax uraqiruw jaqnuqtäna, kunjamtï akan uñjasiski ukhama. Ukat mä aruw akham säna: ‘¡Saulo, Saulo! ¿Kunatsa arknaqista?’ sasa. Saulompi chikaskäna uka jaqinakax jach’a qhanxa uñjapxänwa ukat uka arxa ist’apxarakïnwa ukampis janiw kun sañs muni ukxa amuyapkänti.
‘¿Khitïtas Tata?’ sänwa Sauloxa.
‘Khitirutï arknaqkta uka pachpa Jesusätwa’ sänwa uka aruxa. ¿Kunatsa ukham säna? Kunattixa, jan walinak Jesusan arkirinakapar Saulox lurkäna ukhaxa, Jesusarus uk lurkaspa ukhamänwa.
Ukat Saulox akham sasaw jiskt’äna: ‘¿Tata, jichhax kun lurañajsa munta?’ sasa.
‘Sartam ukat Damascor mantma. Ukanwa kunatix lurañamäki uk yatisïta’ sänwa Jesusaxa. Kunapachatï Saulox sayt’äna ukhaxa janiw kuns uñjkänti. ¡Juykhuptänwa! Ukatwa, jupampi chikaskäna uka jaqinakax Damascor irpapxäna.
Ukat Jesusax Damascon mä arkiriparuw akham säna: ‘Sartam Ananías, Chiqapa satäkis uka caller sarma. Judasan utapan Saulo sat jaqiruw thaqtäta. Yanapirijatakiw ajllista’ sasa.
Iyaw sasaw Ananiasax saräna. Kunapachatï Saulor uñjäna ukhaxa, luqxatasaw akham säna: ‘Jesús Tataw khitanitu wasitat uñjxañamataki, qullan ajayun phuqt’atäñamataki’ sasa. Ukaratpacharakiw Saulon nayranakapatxa sillp’inakjama willirtxäna, ukat wasitatwa uñjxäna.
Yaqha markanakar yatiyir sarañatakix Saulox wal yanapt’äna. Apóstol Pablot uñt’atäxarakïnwa, jupatxa juk’amp yatxataskañäni. Ukampis Pedrox Diosan aruparjam kuns luratayna uk nayraqat yatxatañäni.
Hechos 8:1-4; 9:1-20; 22:6-16; 26:8-20.
Jiskt’äwinaka
- ¿Estebanar jiwayapkäna uka qhipatxa Saulox kamachänsa?
- Damascor saraskän ukhaxa, ¿kuna muspharkañas pasäna?
- ¿Jesusax Saulorux kamsänsa?
- ¿Jesusax Ananiasarux kamsänsa, ukat kunjamatsa Saulox wasitampi uñjxarakïna?
- ¿Saulox kuna sutimpi uñt’atäxänsa, ukat kunatsa wal yanapt’äna?
Yaqha jiskt’äwinakampi
- Liyt’añamawa Hechos 8:1-4.
Cristiano tamax qalltaskän ukhaxa, ¿kunjamsa arknaqäwix jiltayäna, jichhapachax kunjamsa niya ukham jilxattaskaraki? (Hech. 8:4; Isa. 54:17.)
- Liyt’añamawa Hechos 9:1-20.
¿Jesusax Saulorux kuna kimsa luräwitakis khitänxa? (Hech. 9:15; 13:5; 26:1; 27:24; Rom. 11:13.)
- Liyt’añamawa Hechos 22:6-16.
¿Kunjamsa Ananiasat yatiqassna, ukat kunatsa wali wakisirixa? (Hech. 22:12; 1 Tim. 3:7; 1 Ped. 1:14-16; 2:12.)
- Liyt’añamawa Hechos 26:8-20.
¿Yaqhip jilatanakan warmipasa jan ukax kullakanakan chachapasa janiw Diosar iyawsapkiti, ¿kunatsa Saulon cristianor tukutapax mä ch’amañchäwispaxa? (Hech. 26:11; 1 Tim. 1:14-16; 2 Tim. 4:2; 1 Ped. 3:1-3.)

robotstxt: allowed

filter: keep


text:
6 Jaljäwi: Jesusan yurïwipat jiwañapkama
María sat suma tawaqumpi parliriw Gabriel sat angelaruxa Diosax khitanïna. Mä waw ususïta, jupasti wiñayatakiw apnaqani sänwa uka angelaxa. Jesús sat uka wawasti, uywa ikiñ utanwa yurïna, ukaruw uwij awatirinakax sarapxäna. Uka qhipatxa, mä warawaraw Inti jalsu tuqit jaqinakar irpanïna. Khitis uka warawara k’ajtayäna ukat Jesusar jan jiwayapxañapatakix kunjamatsa qhispiyapxäna uka tuqinakatwa yatxatañäni.
Ukatxa, 12 maranïxan ukhawa Jesusaxa Diosan utapan yatichirinakampi parläna. Tunka kimsaqallq marampi saraqxäna ukhaw Jesusax bautisasxäna, ukhatpachawa Diosax kuna amtampitï Jesusar khitankäna ukxa phuqäna, Diosan Apnaqäwipwa yatiyäna. Uk yanapt’ayasiñatakixa 12 jaqinakwa ajllïna apostolanakapäpxañapataki.
Jesusax walja milagronakwa lurarakïna. Waranq waranqa jaqinakaruw mä qhawqha chawllampi mä qhawqha t’ant’ampi manq’ayäna. Usutanakaruw qulläna asta jiwatanaksa jaktayarakïnwa. Ukatxa, kunanakas jiwkän uka urunxa Jesusar pasatayna ukanakwa yatxatarakiñäni ukat kunjamsa jiwayapxän uksa ukhamaraki. Jesusax kimsa mara chikataniw yatiyas sarnaqäna, ukhamasti aka SUXTA Jaljäwinxa 34 jila maranakatwa parlasi.


text:
Mayo 30, martes
[Jehová] Tatitun sutip jachʼar aptapjjam (Sal. 148:13).
Traducción del Nuevo Mundo Biblian walja kutiw Diosan sutipajj uñsti. Ukhamasti Diosajja, sutipajj Biblianakan uñstaspa ukat jachʼañchasirakispa ukwa muni (Éxo. 3:15; Sal. 83:18; Isa. 42:8; 43:10; Juan 17:6, 26; Hech. 15:14). Jehová Diosajja, sutipajj nayra qellqatan uchasiñapatakiw Biblia qellqerinakarojj qollan ajayupampi yanaptʼäna (Eze. 38:23, NM). Ukhamasti, khitinakatï Diosan sutipa Biblianakan jan uchañ munapki ukanakajja, Diosar jan respetapjjatapwa uñachtʼayapjje. Jichhürunakanjja, nayra qellqatanakajj jukʼampiw jikjjatasiwayi, uka qellqatanakanjja Diosan sutipajj walja kutiw uñsti. Inglés arur jaqokipata Traducción del Nuevo Mundo Bibliajj wasitat uñakipasiwayki ukanjja, 7.216 kutiw Diosan sutipajj uñsti, 1984 maran mistkäna uka Bibliat sipansa sojjta cheqampinwa uñsti. ¿Kunatsa ukhampi yapjjatasiwaypacha? Rollos del mar Muerto qellqatajj jichhanakaki jikjjatasiwayki ukanjja, 1 Samuel 2:25; 6:3; 10:26; 23:14, 16 cheqanakampinwa Diosan sutipajj uñsti, ukatwa yapjjatasiwayi. Maysa toqetjja, nayra qellqatanakat sum yatjjatasajj Jueces 19:18 qellqatansa Diosan sutipajj uchasiwayarakiwa. w15 12/15 2:5, 6
Mayo 29–junio 4
JEREMÍAS 49, 50
102 qʼochumpi, Diosat mayisïwimpi
Qalltañatak mä qhawqha arunaka (3 min. jan ukajj minusa)
BIBLIAN SUMA YATICHÄWINAKAPA
“Diosajj altʼat chuymaninakarojj bendisiwa, jachʼa jachʼa tukurinakarusti castigarakiwa” (10 min.)
Jer 50:4-7. Altʼat chuymani, juchanakapat arrepentisiri israelitanakajja, Babiloniat qhespisaw Sionar kuttʼapjjañapäna.
Jer 50:29-32. Jehová Dios contra saytʼasitapatjja, Babilonia markajj tʼunjataw uñjasiñapäna (it-1-S jana 62).
Jer 50:38, 39. Babilonia markajj jan mayampitakiw tʼunjatäñapäna (jr jana 215 § 15; w98-S 1/4 jana 20 § 20).
-
Suma yatichäwinak Bibliat thaqapjjañäni (8 min.)
Jer 49:1, 2. ¿Kunatsa Jehová Diosajj amonita jaqenakar cheqañchäna? (it-1-S jana 117 § 2).
Jer 49:17-18. Edom markajj Sodoma ukat Gomorra markanakjamaw tuküna, ¿kunatsa ukham sissna? (jr jana 217 § 18; ip-2-S jana 351 § 6).
Jichha semanan liytʼawayktan uka qellqatanakajja, ¿kunsa Jehová Diosat yatichistu?
Jichha semanan liytʼawayktan uka qellqatanakanjja, ¿kuna suma yatichäwinakas utjaraki?
-
Biblia liyiñataki (4 min. jan ukajj minusa): Jer 50:1-10.
SUM YATICHAÑATAK CHʼAMACHASIÑÄNI
Yatiyir sarañataki (2 min. jan ukajj minusa): T-32. Mayan kuttʼañatakiw mä jisktʼa jaytäta.
Wasitat kuttʼañataki (4 min. jan ukajj minusa): T-32. Tratadon “Lupʼiñataki” siski ukwa utanimp yatjjatäta. Ukat mayan kuttʼañatakiw mä jisktʼa jaytäta.
Arstʼäwi: (6 min. jan ukajj minusa): w15 3/15 jananaka 17, 18. Pʼeqeñchäwi: Yaqhep sarnaqäwinakasa jaqenakas kunanakampi jan ukajj khitinakamp sasïpjjesa uka toqetwa nayra qellqatanakajj jukʼamp parlirïna, ¿kunatsa jichhajj ukanakat jan sint parlasjje?
CRISTIANJAM JAKAÑATAKI
¡Nayramankkis uka thuru lawa apsusim! (15 min.): ¡Nayramankkis uka thuru lawa apsusim! sat video uñtayäta. Ukat aka jisktʼanakaruw qhanañchapjjäta: ¿kunanak lurasas jilatajj jachʼa jachʼa tukuskatap uñachtʼayäna? ¿Kunas jan ukhamäjjañatakejj yanaptʼäna? Ukham chʼamachasitapatjja, ¿kuna bendicionanaksa katoqäna?
Congregacionan Bibliat yatjjatañataki (30 min.): kr 13 yatichäwi § 11-23.
Tantachäwit amtañataki ukat kunanakas jutïr semanajj yatjjatasini ukanak amtayañataki (3 min.)
131 qʼochumpi, Diosat mayisïwimpi


text:
6 YATICHÄWI
¿Jiwatanakajj kawkinkapjjesa?
1-3. 1) ¿Kunanaksa jaqenakajj jiwatanak toqet jisktʼasipjje? 2) ¿Uka toqet yaqhep religionanakajj kamsapjjesa?
DIOSAJJA Biblian akham sistuwa: “Janiw jiwañajj jukʼamp utj-jjaniti” sasa (Apocalipsis 21:4). 5 yatichäwinjja, kunjamatsa Jesusan jiwatapat wiñay jakañ katoqsna ukwa yatjjataniwaytanjja. Ukampis jichhürunakanjja, jaqenakajj jiwasipkakiwa (Eclesiastés 9:5). Ukatwa “¿jiwatanakajj kawkinkapjjesa?” sasin jisktʼastanjja.
2 Mä munat familiarasajj jiwjje ukhaw uka toqet wal yatiñ muntanjja. Inas ukhajj akham jisktʼasstan: “¿Kawkirus sarjjpacha? ¿Uñjaskpachïtuti? ¿Yanaptʼitaspati? ¿Wasitat jupamp jikisiristti?” sasa.
3 Uka toqet religionanakajj kunayman parlapjje. Suma jaqenakajj alajjpacharuw sarapjje, jan wali jaqenakasti infiernon tʼaqesisipki sasaw yatichapjje. Yaqhepasti, maynejj jiwjje ukhajj espiritur tukusaw mayni jiwat familianakapampi jakasjje sapjjarakiwa. Yaqhepajja, jiwjjasinjja juzgatäpjjewa, ukatjja mayampiw yaqha cuerpon nasipjje, mä jaqjama jan ukajj mä animaljama sasaw yatichapjjaraki.
4. Niya taqe religionanakajj ¿kamsasas jiwatanak toqet yatichapjje?
4 Religionanakajja kunaymaninak jiwatanakat parlapjje, ukampis niya taqeniw pachpak yatichapjje: mä jaqejj jiwjje ukhajj cuerpopakis jiwkaspa, yaqha cheqansa jakaskaspa ukham yatichapjje. ¿Ukajj cheqäpachati?
¿KAWKIRUS JIWATANAKAJJ SARAPJJPACHA?
5, 6. ¿Jiwatanakajj kunjamäsipkisa?
5 Jiwatanakajj kunjamäsipkis uk Jehová Diosajj sum yati. Maynejj jiwjje ukhajja jakäwipajj ukharuw tukusjje sasaw Jupajj yatichistu. Ukhamasti maynejj jiwjje ukhajja, munasiñapasa, amuyunakapasa, amtanakapasa tukusjjewa, janiw kawkinsa jakjjeti. * Jiwatanakajj janiw uñjapkiti, istʼapkisa ni kunsa amuyapkiti.
6 Salomón reyejja “jiwatanakajj janiw kunsa yatipkiti” sasaw qellqäna. Jupanakan munasiñapasa uñisiñapasa ukharuw tukusjje. “Jumajj sepulcror sarkätas ukanjja janiw kuna lurañas utjkiti, kuna lupʼiñasa, uñtʼañasa, janirakiw yatiñanïñasa utjkiti” sasaw sarakïna (Eclesiastés 9:5, 6, 10 liytʼañataki). Salmo 146:4 qellqatanjja, jiwatanakan ‘amtanakapajj ukürpachaw tukusjje’ sarakiwa.
¿JESUSAJJ JIWATANAKAT KAMSÄNSA?
7. ¿Jesusajj jiwañ toqet kamsänsa?
7 Lázaro amigopajj jiwäna ukhajja, Jesusajj discipulonakapar akham sänwa: “Lázaro amigosajj ikiskiwa” sasa. Ukham satajja, Lazarojj ikiskaspas ukham jupanakajj amuyapjjäna, ukatwa Jesusajj jupanakar akham qhanañchäna: “Lazarojj jiwatawa” sasa (Juan 11:11-14). Jesusajja, jiwañampi ikiñampejj pachpakïkaspas ukham amuytʼayäna. Jupajja, janiw Lazarojj alajjpacharuw sarjje, jiwat familiaranakapampi jakasiriw sarjje sasajj siskänti. Janirakiw Lazarojj infiernonsa tʼaqeskaspa, wasitatsa yaqha jaqjama naskaspa ukham siskänti. Jan ukasti Lazarojj sumsa iktʼaskaspa ukham amuytʼayäna. Bibliankir yaqhep textonakajja, jiwañajj ikiñampi sasiwa sasaw qhanañchi. Estebanar jiwayapkäna ukhajja, “jiwañanwa jupajj iktʼawayjjäna” sasaw Bibliajj qhanañchi (Hechos 7:60). Apóstol Pablojja, yaqhep cristianonakajj “jiwañanwa iktʼjjapjjaraki” sasaw sarakïna (1 Corintios 15:6).
8. ¿Jehová Diosajj jiwapjjañapatakit jaqenakar luräna?
8 Jehová Diosajja, Adanarusa Evarusa ¿jiwapjjañapatakit lurpachäna? Janiwa. Jan usuntas wiñay jakasipjjañapatakiw jupanakar luräna. Diosajj jaqenakar lurkäna ukhajja, wiñay jakañ munirwa luräna (Eclesiastés 3:11, NM). Awk taykanakajja, janiw wawanakapan usuntapjjañapsa jiwapjjañapsa munapkiti. Diosajja janirakiw wawanakapan ukham uñjasipjjañap munkiti. Niyakejjay Jupajj wiñay jakasiñasatak lurchistojja, ¿kunatsa jiwañajj utji?
¿KUNATSA JIWAÑAJJ UTJI?
9. ¿Adanatakisa Evatakisa Diosan arunakapar istʼañajj chʼamänti?
9 Edén jardinanjja, Jehová Diosajj Adanar akham sänwa: “Aka huerton taqe qoqanakat [jan ukajj taqe arbolanakat] manqʼasïta, ukampisa aski ukhamarak ñanqha yatiñ churir qoqatjja janiw manqʼätati. Uka qoqan achunakapjja jan manqʼamti, manqʼäta ukapachasti cheqpachan jiwäta” sasa (Génesis 2:9, 16, 17). Uka qhana arunakar istʼañajj janiw chʼamäkänti. Adanampiru Evampiru kunatï walïki jan walïkaraki uk sañatakejja Jehová Diosajj derechonïnwa. Jupanakatï Diosar istʼapjjaspäna ukhajja, jupar respetapjjatapa, taqe bendicionanakapat yuspärapjjatapwa uñachtʼayapjjaspäna.
10, 11. 1) ¿Kunjamsa Supayajj Adanampir Evampir engañjäna? 2) ¿Diosan mayitapar istʼañajj chʼamänti?
10 Adanampi Evampejj janiw Jehová Diosar istʼapkänti. Amtañäni, Supayajj Evar akham sänwa: “¿Ukhamajj Diosajj sapjjtamti: ‘Janiw kawkïri qoqan achunakapsa manqʼapjjätati’ sasa?” Evasti ukjjarojj sarakïnwa: “Kawkïri qoqan achupatsa manqʼasipkakiristwa, chika taypinkki uka qoqan achunakapakwa janejj manqʼapkiristtejja. Diosasti sapjjarakituwa: ‘Janiw uka qoqan achupjja manqʼapjjätati ni llamktʼapjjätasa. Manqʼapjjäta ukhasti jiwapjjataw’” sasa (Génesis 3:1-3).
11 Ukjjarojj Supayajj sänwa: “Janiw ukajj cheqäkiti, kʼariwa. Janiw jiwapkätati. Diosajj yatiwa, kunapachatejj jumanakajj uka qoqan achunakapata manqʼapjjasma ukkhajj yatipjjasmawa kunatejj askïki, ukhamarak ñanqhäki ukanakjja, ukatsti Diosjamäpjjasmawa” sasa (Génesis 3:4-6). Kunatï walïki jan walïkaraki uk Eva warmis amtañapäkaspa ukhamwa Supayajj Evar amuyayañ munäna. Diosar jan istʼkäta ukhajj janiw kunas paskaniti, janiw jiwkätati sasaw Supayajj Evar engañjäna. Ukatwa Evajj uka arbolan achup manqʼantäna, ukjjarusti chachaparuw churarakïna. Jupanakajj janiw uka achu manqʼapjjañapäkänti uk sum yatipjjäna. Diosan mayitapar istʼañajj janiw chʼamäkänti, wali qhanarakïnwa. Ukampis arbolan achup manqʼantasajja, Supay toqet saytʼasiñwa ajllipjjäna. Ukham lurasajja, alajjpachankir Awkipar jan respetapjjatapwa uñachtʼayapjjäna. ¡Ukajj janipuniw walïkänti!
12. ¿Kunatsa Adanampin Evampin Diosar jan istʼapjjatapajj wali llakkañajja?
12 ¡Nayrïr awk taykasan Jehová Diosar jan respetapjjatapajj wali llakkañapuniwa! Amuytʼañataki, jumajj phuchamaru yoqamaru sum uywañatak wal chʼamachasisma. Ukampis qhepatjja uka wawanakamajj juma contra saytʼasipjjaspa, kuntï jan lurapjjañapäki uk lurapjjarakispa ukhajja, ¿kunjamakis jikjjatasisma? ¿Janit chuym wal usuyaskasma?
13. ‘Laqʼaruw kuttäta’ sasajja ¿kamsañsa Diosajj munäna?
13 Adanampi Evampejja, Diosar jan istʼasajj wiñay jakañ aptʼasipjjäna. Ukatwa Jehová Diosajj Adanar akham säna: “Laqʼätawa, laqʼarurakiw kuttäta” sasa (Génesis 3:19 liytʼañataki). ¿Uka arunakampejj kamsañsa munäna? Janïr luratäkäna ukhajja, Adanajj janiw utjkänti, laqʼakïnwa. ‘Laqʼaruw kuttäta’ sasajja, kunjamäkäntï janïr luratäkasajj ukaruw kuttäta sañwa Diosajj munäna (Génesis 2:7). Ukhamasti Adanajj jiwjjäna ukhajja, jakañapajj ukaruw qʼal tukusjjäna.
14. ¿Kunatsa jiwtanjja?
14 Adanampi Evampitï Diosar istʼapjjaspäna ukhajja, jichhakamas jakasipkaspänwa. Diosar jan istʼasaw juchar purtʼasipjjäna, qhepatsti jiwjjapjjarakïnwa. Juchajja, mä jan wali usumpi sasiwa, uka juchjja nayrïr awk taykasatwa katoqtanjja. Taqeniw juchani nastanjja, ukatwa jiwaraktanjja (Romanos 5:12). Diosan amtapajj janiw ukäkänti, jupajj janiw jaqenakan jiwapjjañap munkänti. Jiwañajj mä ‘enemigowa’ sasaw Biblian qhanañchi (1 Corintios 15:26).
KUNATÏ CHEQÄKI UK YATIÑAJJ KʼARI YATICHÄWINAKAT JARKʼAQESTU
15. Jiwatanak toqet yatiñajj ¿kunjamsa kʼari yatichäwinakat jarkʼaqestu?
15 Jiwatanakajj kunjamäsipkisa uk yatiñajja, kʼari yatichäwinakampi jan engañayasiñatakiw yanaptʼistu. Jiwatanakajj janiw tʼaqesipkiti ni llakisipkisa sasaw Bibliajj qhanañchi. Janiw jupanakar parlksnati, ni jupanakas jiwasar parlkistaspati. Jiwatanakarojj janiw yanaptʼksnati ni jupanakas yanaptʼkistaspati. Jupanakajj janiw kuna jan walinaksa lurapkistaspati, ukhamajj janiw jupanakar ajjsarañasäkiti. Walja religionanakajja, jiwatanakajj yaqha cheqanwa jakasipki sasaw yatichapjje, ukatwa jiwatanakar yanaptʼañatakejj tata curanakaru, religión pʼeqtʼirinakaru qollqe pagañasa sasin sapjjaraki. Ukampis jiwatanak toqet kunatï cheqäki uk yatisajja, janiw uka kʼari yatichäwinakampi engañjayasktanti.
16. ¿Kunsa walja religionanakajj jiwatanak toqet yatichapjje?
16 Supayajj kʼari religionanak toqew jiwatanakajj jakasipkaspas ukham engañjañ munistu. Ukatwa yaqhep religionanakajj maynejj jiwjje ukhajj yaqha cheqanwa jakaski sasin yatichapjje. ¿Ukhamarakti religionaman yatichapjje? Jan ukajj ¿kuntï Bibliajj jiwatanak toqet parlki ukarjamach yatichapjje? Supayajja kʼari yatichäwinakampiw jaqenakar Diosat jitheqtayi.
17. ¿Kunatsa infierno toqet kʼari yatichäwejj Diosar kʼarinti?
17 Kunanaktï religionanakajj yatichapki ukajj wali llakkañapuniwa. Amuytʼañataki, jan wali jaqenakajj infiernonwa wiñayatak tʼaqesipjjani sasaw yatichapjje. Uka kʼari yatichäwejj Jehová Diosaruw kʼarinti. ¡Jupajj janipuniw jaqenakarojj ukham tʼaqesiykaspati! (1 Juan 4:8 liytʼañataki). Maynirutï mä jiskʼa wawan amparap nakhantayir uñjasma ukhajja, ¿kamsasmasa? Uka jaqejj jan sinttʼasiriwa sasaw amuyasma, janirakiw jupan amigopäñsa munkasmati. Supayajja, Jehová Diosajj uka jan sinttʼasir jaqjamäkaspas ukham amuyañas muni, ukhamatwa Diosat jitheqtayañ munistu.
18. ¿Kunatsa jiwatanakar jan ajjsarañasäki?
18 Yaqhep religionanakajja, jiwatanakajj espirituruw tukjjapjje sasaw sapjje. Ukatsti uka jiwatanakarojj ajjsarañasawa, respetañasawa, ukhamatakwa sum uñjapjjestani, janitï ukham lurkañänejja jan walinak lurapjjestani sasaw sapjjaraki. Waljaniw uka kʼari yatichäwir creyipjje. Jiwatanakarojj wal ajjsarapjje, Jehová Diosar adorañata jan ukajj yupaychañat sipansa jiwatanakarukiw adorjjapjje. Amtañäni, jiwatanakajj janiw munasiñanïpkiti, uñisipkisa, janirakiw amuytʼapkaspati, istʼapkaspasa, ni uñjapkaspasa, ukhamajj janiw jiwatanakar ajjsarañasäkiti. Jehová Diosaw Luririsajja. Jupakiw cheqpach Diosajja, jupa saparukiw adorañasa (Apocalipsis 4:11).
19. Jiwatanak toqet kunatï cheqäki uk yatiñajja, ¿kunjamsa yanaptʼistu?
19 Jiwatanak toqet kunatï cheqäki uk yatiñajja, kʼari yatichäwinakampi jan engañjayasiñatakiw yanaptʼistu. Ukhamarusa uka cheqa yatichäwejja, kuntï Jehová Diosajj jutïrin lurkani uk amuyañatakiw yanaptʼarakistu.
20. ¿Kuna toqetsa jutïr yatichäwin yatjjatañäni?
20 Nayra tiemponjja, Job chachajj Diosar akham jisktʼäna: “¿Mä jaqesti jiwjjasinjja wasitat jaktanjjaspati?” sasa (Job 14:14). ¿Cheqapunit mä jaqejj jiwasin wasitat jaktanispa? Kuntï Bibliajj uka toqet yatichki ukajj wal chuymachistu. Uka toqetwa jutïr yatichäwin yatjjatañäni.
^ Párrafo 5 Maynejj jiwjje ukhajja, almapasa espiritupasa jakaskiwa sasaw yaqhepajj amuyapjje. Uka toqet jukʼamp yatiñatakejja, 17, 18 qhanañchäwinak uñjjattʼäta.


text:
Junio
Junio 1, jueves
Suma arunakasti colerat arsüwinakarojj pʼakintiwa (Pro. 25:15).
Maynejj arunakamp chuym ustʼayistani ukhajja, janïr arskasajj sumwa amuytʼasiñasa, ukatsti suma arunakampiw kuttʼayañasa (Pro. 15:1). Amuytʼañataki, mä kullakajj sapakiw wawapar uywäna, uka wawapasti jamasatwa jan walinak luräna. Uk uñjasajja, akham sasaw mä kullakajj säna: “Wawamarojj janiw sum uywawayktati, ukajj llakkañawa” sasa. Ukham satajja, kullakajj sum amuytʼasisin akham sänwa: “Wawajajja, janiw kunjamtï nayajj munkayäta ukham jilsuwaykiti, ukampis yanaptʼaskakiristwa. Sumti uywawayta janicha ukajj Armagedón qhepatwa yatisini, ukhaw wasitat jisktʼitasma” sasa. Ukham arunakampi kuttʼayañajja, janiw uka kullakamp sum apasiñatakik yanaptʼkänti, jan ukasti wawaparus amuytatasiñapatakiw yanaptʼäna. Jupajj taykapan suma arunakap istʼataynawa, ukatwa jan wali amigonakapampejj jan sarnaqjjänti. Tiempompejj bautisasjjänwa, Betel Utansa serviwayarakiwa. Ukhamajj jilat kullakanakampisa, familiaranakasampisa, jan uñtʼatanakampisa, suma arunakampipuniw parlañasa (Col. 4:6). w15 12/15 3:15, 17
Junio 2, viernes
Sapa maynjjana lajjrar uñtata ninanakaw uñstaräna (Hech. 2:3).
Jesucriston 120 arkirinakapajja, janiw alajjpachar sarañatak ajllitäpjjatapat pächasipkänti. Pentecostés 33 maranjja, jupanakat sapa maynin pʼeqepanwa ‘lajjrar uñtata ninanakajj uñstaräna’, ukatsti yaqha arunak parlañwa jupanakajj qalltapjjarakïna (Hech. 2:6-12). Ukampis Jehová Diosajja janiw alajjpachar saririnakarojj ukhampun ajllkiti. ¿Kunatsa ukham sistanjja? Pentecostés urunjja walja jaqenakarakiw alajjpachar sarañatakejj ajllitäna, ukampis Bibliajja, ‘lajjrar uñtata ninanakajj jupanakjjan uñstarakïnwa’ sasin janiw siskiti. Jupanakajj bautisasjjapjjäna ukhaw ajllitäsipkäna (Hech. 2:38). Ukampis Jehová Diosajja, mä cristianorojj janiw bautisaski ukhapun alajjpachar sarañataki ajllkiti. Sañäni, Samariankir cristianonakajja bautisasjjapjjäna uka qhepatwa ajllitäsipkäna (Hech. 8:14-17). Ukatsti Cornelio chachasa, utapankirinakasa janïr bautisasipkäna ukhaw ajllitäpjjarakïna (Hech. 10:44-48). w16.01 3:3, 5
Junio 3, sábado
Mayakïpjjapunim qollan ajayun yanapapampi, sumankañajj mayachthapipktam uka toqe (Efe. 4:3).
Ajllitanakajj altʼat chuymanïpjjewa, janiw mayninakat sipansa jukʼampïpkaspas ukham tukupkiti. Jupanakajj janiw akham sapkiti: “Qollan ajayojj nanakarukiw yanaptʼapjjetu. Nanakakiw Biblia sum amuyapjjta” sasa. Janirakiw mayninakarus sapkaspati ‘jumajj ajllitäpachätawa, Jesusan jiwäwipajj amtaskani ukan tʼantʼsa manqʼasmawa vinsa umarakismawa’ sasinjja. Jupanakajj altʼat chuymanïpjjewa, ukatwa ‘Diosakiw maynirojj ajllispa’ sasin sapjje. Ajllit cristianonakajja, janiw mayninakampi sum uñjayasiñ suyapkiti (Efe. 1:18, 19; Fili. 2:2, 3). Jehová Diosajja, janiw taqen uñjkatajj alajjpachar sarañataki maynir ajllkiti. Maynejja, inas mä jilatan ajllitätapat pächaschispa, uk uñjasajj janiw ajllit cristianojj mayjtʼaskiti. Khitinakatï mä suma luräwi Diosajj churitu sapki ukanakarojja, janiw jankʼakejj cheqaw sañamäkiti sasaw Bibliajj qhanañchi, uksti sumwa ajllit cristianojj amuyi (Apo. 2:2). w16.01 4:6, 7
Junio 4, domingo
¡Kunja sumas Diosan yati[ñapajja], munañapasa, amuytʼapasa! (Rom. 11:33.)
Jehová Diosajj Abrahamarusa, Sara warmiparus walja kutiw jarkʼaqäna, awisajj milagro toqew jarkʼaqarakïna (Gén. 12:10-20; 20:2-7, 10-12, 17, 18). Ukanak uñjasaw Abrahamajj Jehová Diosar jukʼamp confiyäna. Jiwasajja, ¿Abraham chachjamarakit Jehová Diosampejj sum apassna? Jïsa sum apasiraksnawa. Ukatakejja, Bibliaw yanaptʼistaspa. Ukanjja, Diosat jukʼamp yatjjatañatakisa, Abrahamat sipan jukʼamp experiencianïñatakisa walja yatichäwinakaw utji (Dan. 12:4). Bibliajja, ‘alajjpacha, akapacha Lurir jachʼa Diosar’ jukʼamp uñtʼañatakiw yanaptʼistu, ukaw Jupar munasiñataki ukhamarak respetañatak yanaptʼistu (Gén. 14:22). Respetomp uñjatasata, munasiñata Jehová Diosar istʼtan ukhajja, Jupar servisajj jukʼamp kusisitaw jikjjatastanjja. Ewjjanakapas jakäwisan yanaptʼarakistuwa. Cheqansa, Jehová Diosar taqe chuyma servisajj wali kusisitaw jikjjatastanjja (Sal. 34:8; Pro. 10:22). Diosar jukʼamp uñtʼasasa, kunjamsa Jupajj yanaptʼistu uk uñjasasa, jukʼampiw Jehová Diosar confiytanjja, Jupampis jukʼamp sumaw apasiraktanjja. w16.02 1:7, 8
Junio 5, lunes
Israel markaparojj yanapiwa [...]. Kunjämtï awkinakasarojj [arsuwaykäna ukhama] (Luc. 1:54, 55).
Marian uka arunakapajja, Diosan arunakap sum uñtʼatapwa uñachtʼayistu. ¿Kunatsa ukham sistanjja? Mariajja, kuna arunaktï Samuel profetan taykapajj arskäna niya uka pachpa arunakwa arsurakïna (1 Sam. 2:1-10). Uka arunakapanjja Mariajj niya 20 kutiw qollan arunakat aytäna. Ukhamajja kunanaktï Jehová Dios amigopat yateqkäna ukanakat taqe chuymaw parlirïna. Awisajja, Mariarjamarakiw Jehová Diosajj mä luräwi churistaspa. Uka luräwi phoqañajj chʼamakïkaspas ukhamwa amuysna. Ukampis María warmjamarakiw altʼat chuymanïñasa, ukatsti ‘Jehová Diosaw uka luräwi phoqañatakejj yanaptʼitani’ sasaw confiyañasa. Jehová Diosata ukhamaraki amtanakapata yatichapkistu ukhajja, jupjamaraki wali sum istʼapjjañäni, ukatsti uka toqenakat lupʼiñatakis tiempo apstʼasirakiñäni. Yaqhanakarus kusisit yatiyapjjañäni. Ukhamatwa María warmjam Diosar iyawsatas uñachtʼayañäni (Sal. 77:11, 12; Luc. 8:18; Rom. 10:15). w16.02 2:17, 18
Junio 6, martes
Maynitejj jumanakat mä torre lurañ munaspajja, ¿janit nayraqatajj qontʼasisin qawqhas qollqejj tukuyañatakejj munasispa ukjj amuytʼaskaspajja? (Luc. 14:28.)
Oraqpachanjja sapa maraw walja wayn tawaqonakajj bautisasipjje (Ecl. 12:1). Ukampis kunatsa bautisasiñ munapjje, kuntï lurasipki uk sumti amuyapjje janicha ukjja, jilïr irpirinakasa awk taykanakasa sumwa amuytʼapjjañapa. Maynejj Diosar jakäwip katuyasjje ukhamarak bautisasjje ukhajja, mä machaq jakäwsa qalltkaspa ukhamawa. Bautisasisin Diosar servisinjja walja bendicionanakwa maynejj katoqani, ukampis Supayajj kunayman toqetwa Diosat jitheqtayañ munarakini (Pro. 10:22; 1 Ped. 5:8). Ukatwa awk taykanakajj uk amuyapjjañapatak wawanakapar yanaptʼapjjañapa. Jilïr irpirinakas ukhamarakiw jan cristiano awk taykani wayn tawaqonakarojj yanaptʼapjjañapa (Luc. 14:27-30). Amuytʼañataki, walja pisonakani mä uta utachañatakejja maynejj sum wakichtʼasiñapawa. Jehová Diosar ‘tukuykam’ jan jitheqtas serviñatakejja, maynejj ukhamarakiw sum wakichtʼasiñapa (Mat. 24:13). w16.03 1:1, 2
Junio 7, miércoles
Diosatakejj taqe casta jaqes maya[kiwa]. Jupasti kuna cast jaqerus katoqakiwa, khitinakatejj jupar ajjsarki, ukhamarak aski lurapki taqe ukanakarusa (Hech. 10:34, 35).
Moisesan Leyipajj mä sapa markarukiw churasïna, ukampis Diosan Israelapajja walja markatäñapänwa. Moisesan Leyipajj Suma Oraqen jakirinakaru apnaqañatakiw qalar qellqasïna, ukampis ‘Criston leyipajja’ Biblian aski yatichäwinakaparjam luratawa, cristianonakan chuymanakapan qellqantatarakiwa. Jupanakajj kawkinsa jakasipkchejja uka aski yatichäwinakarjamaw sarnaqapjje (Gál. 6:2). Diosan Israelapajja, Jesús toqew Diosan ewjjtʼanakap katoqapjjañapäna, ukaw jupanakarojj yanaptʼañapäna. Jesusajja, janïr machaq pacto lurkasaw arkirinakaparojj wali wakiskiri pä ewjjtʼanak churawayäna. Ukanakat maynejj Diosan arunakap yatiyañatakïnwa, maynïristi kunjamsa sarnaqapjjañapäna ukhamarak jupanak purajj kunjamsa uñjasipjjañapäna uka toqetarakïnwa. Uka ewjjtʼanakajj taqe cristianonakatakïnwa, ukhamajj alajjpachar sarañataki ajllitästansa, jan ukajj aka oraqen jakañataki suytʼäwinïstansa taqeniw uka ewjjtʼanakarjamajj sarnaqañasa. w16.03 4:10, 11
Junio 8, jueves
Jilapurjama taqe chuyma uñjasiñatjja nayrankapjjam (Rom. 12:10, NM).
Jilïr irpirjamajj janïr mä jilatar wakichtʼkasajj jupan amigopäñamawa. Ukhamatwa uka jilatajj jumamp parlañ jan ajjsarkaniti. Ukatakejja, kawkinjjay jakassta ukat ukan kuna costumbrenakay utjchi ukarjamaw lurañama. Jan tiemponis jikjjataskchïtajja, uka jilatamp parltʼasiñatak tiempo apstʼasiñamawa. Ukhamatwa uka jilatar wali askit uñjatam uñachtʼayäta. Ukanak luratam uñjasajja, uka jilatajj kusisitaw jikjjatasini. Munasir jilïr irpirejja, janiw jilatanakar wakichtʼañapakïkiti, jan ukasti wakichtʼki uka jilatanakarojj munasiñaparakiwa (Juan 5:20 uñjjattʼarakïta). Jumatï ukham lurätajja, wakichtʼkta uka jilatajj jupar yanaptʼañ munatam amuyaniwa. Kuntï yatichkäta uksa taqe chuymaw yateqarakini (Pro. 17:17; Juan 15:15). w15 4/15 1:19, 20
Junio 9, viernes
[Jehová] Tatitusti reyirojj lepra usumpiwa mutuyäna jiwañapa urukama (2 Rey. 15:5).
Azarías (Uzías) reyin sarnaqäwipat Biblian qellqatäki ukajja, kunatsa Jehová Diosajj jupar castigäna uk amuytʼañatakiw yanaptʼistu (2 Rey. 15:7, 32; 2 Cró. 26:3-5, 16-21). Ukampis Bibliankir yaqhep sarnaqäwinakajj janiw ukham qhanañchaskiti. Ukhamätap laykojj ¿Jehová Diosan luratanakapat pächasiñäniti? Jan ukajj ¿taqe kunsa cheqaparuw luri sasiñcha Jupar confiyañäni? (Deu. 32:4.) Biblianjja, Jehová Diosar sum uñtʼañasatakisa confiyañasatakisa sumaw qhanañchasi. Jiwasatï Jupar sum uñtʼañäni, munasirakiñäni ukhajja, luratanakapata janiw taqpachpun qhanañchañap suykañäniti. Ukampis ¿kunjamatsa Jehová Diosan taqe kun cheqapar luratapat jan pächasksna? Bibliat yatjjatasa. Ukhamatwa Jehová Diosan cheqpacha amigopäñäni (Sal. 77:12, 13). w15 4/15 3:8, 10
Junio 10, sábado
[Jehová] Tatitur jachʼañchapjjam: angelanakapa, arsutanakap phoqherinaka, arupar jankʼak jaysirinaka (Sal. 103:20).
Alajjpachan jakiri angelanakajj wali ‘chʼamanïpjjewa’. Jaqenakat sipansa jukʼamp chʼamani wali yatiñani ukhamäpjjewa. Diosar servir angelanakajj chʼamapampejj jaqenakaruw yanaptʼapjje. Amuytʼañataki, mä kutejja mä sapa angelakiw 185.000 asirio soldadonakar jiwarayäna. Mä sapa jaqejj janiw uk lurkaspänti, mä ejercitotakisa ukham lurañajj chʼamäsapänwa (2 Rey. 19:35). Yaqha horasasti, mä angelajj Jesusan apostolonakaparuw carcelat qhespiyarakïna, ukham lurasaw wali yatiñanïtapsa chʼamanïtapsa uñachtʼayäna. Uka angelajj guardianakan jan uñjkataw cárcel manqhar mantäna, punku jistʼarasinsti apostolonakaruw qhespiyäna, ukatjja jan uñjkatarakiw punku jistʼantjjäna. Guardianakajj ukankasipkchïnsa, janipuniw uka angelan taqe ukanak luratap amuyapkänti (Hech. 5:18-23). Cheqas Diosar servir angelanakajj jaqenakaruw chʼamapampejj yanaptʼapjje, ukampis Supayajj jan walinakwa chʼamapampejj luri. Jupajj wali chʼamaniwa jaqenakarus jan walinak lurañatakiw chʼamañchi, ukatwa Bibliajj Supayat akham qhanañchi: ‘Akapacha apnaqeri’ sasa (Juan 12:31). w15 5/15 1:5, 6
Junio 11, domingo
Jan khitis jumanakat juchamp atipja[yasipjjamti] (Heb. 3:13).
Solteronakasa, casadonakasa wachoqa juchar jan purtʼasiñatakejj taqe chuymaw chʼamachasiñasa. Ukampis ukajj chʼamakïspawa. Sañäni, jumatï waynäsksta, jan ukajj tawaqöskstajja, inas yateqer masinakamaru maynimpi ikthapitapata, jan ukajj sexteo, mä arunjja, wachoq jucha lurañ toqet parlir arunaka celular toqe qellqasipjjatapata, jan isini jaqenakan fotonaka pasayasipjjatapat parlasir istʼirïsta. Ukajj yaqhep markanakanjja, pornografía infantil jan ukajj wawanakampi qʼañunak luraskir uñchʼukiñamp sasiwa. Bibliajj siwa: “Wachoqa jucha lurañajj pachpa janchimpi jucha lurañawa” sasa (1 Cor. 6:18). Walja jaqenakajja, yaqhanakamp ikthapisaw jan wali usunak katkatayasipjje ukatwa tʼaqhesipjje, yaqhepasti jiwapjjaraki. Janïr casaratäkasin yaqhanakampi ikthapir wayn tawaqonakajja, ukham lurapjjatapat qhepatakwa wal amtasipjje. Akapachan utjki uka libronakasa, videonakasa, musicanakasa, wachoq jucha lurasin Diosan kamachinakap pʼakintañajj walikïkaspasa ukham amuyayañ munistu. Ukanakampi apayasisaw jaqenakajj ‘juchan engañoparu’ jaltʼapjje. w15 5/15 2:14
Junio 12, lunes
Diosajj khuyapayasirirakiw, jupar jan yuspagaririnakatsa, juchararanakatsa (Luc. 6:35).
Jesusajj Awkipjam khuyaptʼayasirïnwa. Arunakapasa luratanakapasa, jaqenakarojj kunjamtʼayaspasa uk janïräkipanwa amuytʼirïna. Mä kutejja mä jucharar warmiw Jesusar jakʼachasïna, ukatsti jachtʼasisaw jachanakapampi Jesusan kayunakap jareqäna. Uka warmiru ukham lurir uñjasajja, juchanakapat arrepentisitapwa Jesusajj amuyäna. Jupatï uka warmir toqenoqasin khitanukusapäna ukhajja, uka warmejj chuyma ustʼataw jikjjatasispäna. Ukatwa Jesusajj akham säna: “Juchanakamatjja perdonatätawa” sasa. Ukham luratapajj mä fariseotak janis walïkchïnjja, Jesusajj suma arunakapampiw jupar parltʼäna (Luc. 7:36-48). ¿Kunjamatsa jiwasajj khuyapayasirïñ yateqassna? Apóstol Pablojj akham sasaw qellqäna: “Tatitun mä serviripajj janiw nuwasiñanakan sarnaqañapäkiti, ukatsipana taqenimpis sumankañapawa” sasa (2 Tim. 2:24). Kunjamsa mayninakajj jikjjatasipjje ukat arunakasas kunjamtʼayaspasa uk janïräkipan amuytʼañäni ukhajja, parlatasampisa luratasampisa Jehová Diosjam khuyaptʼayasirïtaswa uñachtʼayañäni (Pro. 15:28). w15 5/15 4:8, 9
Junio 13, martes
Kunapachatï yanaptʼañajj amparamankaskchi ukkhajja, jan “Janiw” siskamti khititejj yanapa maykätam ukarojja (Pro. 3:27).
Jilat kullakanakasajj jan waltʼäwinakana uñjasipjje ukhaw jupanakar yanaptʼsna (Pro. 17:17). Inas jachʼa thayanakan apata, uman apata, jan ukajj yaqha ukhamanakan uñjasipjjchi, ukapachaw jupanakarojj yanaptʼsna. Amuytʼañataki, mä viuda kullakan utapajj jachʼa thayampi jan waltʼayataw uñjasïna, uka qhepatjja kullakajj akham sänwa: “Jehová Diosan markapankatajat walpun kusista, jilat kullakanakaw yanaptʼawayapjjetu, Jehová Diosat jan jitheqtañatakis jupanakaw yanaptʼawayapjjarakitu” sasa. Mä soltera kullakarojj niya ukhamarakiw pasäna. Jilat kullakanakajj yanaptʼapjjäna ukhajja, jupajj sänwa: “Kunja kusisitas jikjjatasta uk sañatakejj janiw arunakajajj utjkituti [...] ¡Jehová Diosarojj walpun yuspärta!” sasa. Diosan markapanjja jilat kullakanakajj walpun mayninakat llakisipjje. Ukatwa jupanakamp chika Diosar yupaychasajj wal kusistanjja. Cheqansa, Jehová Diosampiru Jesucristompiruw yuspärtanjja, jupanakajj cheqpachapuniw jiwasat llakisipjje. w15 6/15 1:17
Junio 14, miércoles
Chuymani taykanakarusti taykamarjam uñjam, tawaqonakarusti kullakamarjam uñjarakim, taqe qʼoma chuymampi (1 Tim. 5:2).
Maynir jan jaqechasiñ amtamp arjjayañasa uñchʼukiñasa, jan walipuniwa. Ukampis yaqhep jaqenakatakejj ukanakajj walikïskiwa, jan wali amtamp llamkhasipjje ukakiw jupanakatak jan walïkiti. Kunapachatï mä chachampi mä warmimp jan jaqechasiñ amtamp ukhamak parlapjje ukhajja, jan wali amuyunakaw jupanakan utj-jjaspa, ukatsti wachoq jucha lurañaruw purtʼasipjjaspa. Yaqhep jaqenakajj ukhamanakanwa uñjasiwayapjje, jiwasarus ukanakajj pasarakistaspawa. Jiwasajj José waynatwa yateqassna. Potifar sat chachan warmipajj jupampiw ikintasiñ munäna, ukampis Joseyajj janiw uk lurañ munkänti. Ukhamäkchïna ukasa, Potifar chachan warmipajj sapürupuniw ikintasiñatak Joseyar arjjayäna (Gén. 39:7, 8, 10). Ukampis Joseyajj janipuniw kunäkipansa uka warmirojj istʼañ munkänti, ni kunanaktï jupampi ikintasiñatakejj lurkäna ukanakampis apayaskänti. w15 6/15 3:10, 11
Junio 15, jueves
Juchanakajjatjja pampachapjjeta, kunjämatejj nanakajj jan wali lurapkitus ukanakarojj perdonapjjta ukhama (Mat. 6:12).
Kunapachatï mayninakajj chuyma ustʼayapjjestani ukhajj perdonañasawa. Pantjasitanakapajj awisajj janiw sinti jachʼa juchäkapuniti. Jilat kullakanakasar perdontan ukhajja, jupanakar munasitaswa uñachtʼaytanjja, ukatsti Jehová Diosajj juchanakas perdonkistu ukar yuspäratassa uñachtʼayaraktanwa (Efe. 4:32). Pantjasirïtasatjja, awisajj jilat kullakanakar perdonañajj chʼamakïspawa (Lev. 19:18). Chuym ustʼayapkistu uka jilatat yaqhanakar parljjsna ukhajja, inas awistʼasktan uka jilatas jan ukajj kullakas jiwas toqet saytʼasjjchispa ukat chuym ustʼaykistu uka jilat contraw parljjarakispa. Ukhamatwa tama taypin tʼaqanoqtañajj utjaspa. Janitï uk askichañatak kuns lurksna ukhajja, Jesusajj jiwas layku jiwawayki ukar jan yuspärataswa uñachtʼaysna. Jaqe masisan pantjasitanakap jan perdonksna ukhajja, Jehová Diosajj janirakiw perdonkistaspati (Mat. 6:14, 15; Mat. 18:35). Maysa toqetjja, Jehová Diosamp perdonatäñ munstan ukhajja, jachʼa juchanakar jan purtʼasiñatakiw chʼamachasiñasa (1 Juan 3:4, 6). w15 6/15 5:9-11
Junio 16, viernes
Chʼikhi uywatajj reyirojj kusisiyiwa (Pro. 14:35).
Jehová Diosan markapajj jukʼamp sumäñapatak sapa mayniw yanaptʼsna. ¿Kunjamsa? Jaqenakaru Diosan Reinopat taqe chuyma yatiyasa, ukat Bibliat yatichasa. Jaqenakaru Jehová Diosan serviriparu tukupjjañapatak yanaptʼasajja, Diosan markap jukʼamp jiltañapatakiw yanaptʼasktanjja (Isa. 26:15; 54:2). ¿Kunjamsa Jehová Diosan markaparu jukʼamp sumäñapatak yanaptʼaraksna? Cristianjam sarnaqañatak chʼamachasisaw yanaptʼaraksna. Suma sarnaqatas uñjasinjja, walja jaqenakaw Jehová Diosampiru Jesusampiru uñtʼañ munapjje. Cheqas janiw Bibliat sum yatitas uñjasakejj Diosan markaparu mantanipkiti, jan ukasti suma sarnaqatas uñjasaw mantanipjjaraki. Jehová Diosasa Jesusasa, markapan jukʼamp sumätap uñjasajj ¡wali kusisitapuniw jikjjatasipjjpacha! Jiwasas ukham kusisitaw jikjjatasiraktanjja. Ukampis aka Oraqe mä suma paraisor tukuñapatak yanaptʼkañäni ukhaw jukʼamp kusisiñäni. w15 7/15 1:18-20
Junio 17, sábado
Yatipjjasmawa kunatejj askïki, ukhamarak ñanqhäki ukanakjja, ukatsti Diosjamäpjjasmawa (Gén. 3:5).
Diosajja, khitirus apnaqerisarjam istʼañäni uk sapa mayni amtañaswa muni. Ukatwa akham jisktʼasiñasa: “¿Kunatsa Diosar istʼtjja, nayatakejj cheqpachapunit Jupajj suma apnaqerejja? ¿Diosan gobiernopakiw taqe jan waltʼäwinak chhaqtayani sasat confiytjja? Jan ukajj ¿sapa mayniw kunatï walïki jan walïkaraki uk amtjjañapa sasiñcha amuytjja?” sasa. Maynitï ‘¿kunsa mä partido politicotsa, jan ukajj yaqha ukham organizacionatsa amuyta?’ sasin siristam ukhajja, ¿kamsasmasa? Cheqas yaqhep partidonakajja suma amtanïpjjewa jaqenakarus wal yanaptʼañ munapjje. Ukampis Jehová Diosan gobiernopakiw taqe jan waltʼäwinak askichaspa, ina chʼusat tʼaqhesiñanaksa chhaqtayarakispa. Ukatwa Jehová Diosan gobiernop toqetak saytʼastanjja. Janitï ukham lurksnajja, taman tʼaqa tʼaqa sarnaqañaw utjaspa. w15 7/15 3:7, 8
Junio 18, domingo
[Diosan] taqe luratanakapat lupʼisï, muspharkañ luratanakapata (Sal. 77:12).
Jehová Diosan luratanakapat lupʼisajja qawqsa Jupajj munasistu ukwa amuysna (Rom. 1:20). Oraqejj wali suma lurtʼatawa, ukanjja taqe kunaw jakasiñatak utji. Ukampis Diosajj janiw aleq jakasiñasak munkiti, jan ukasti kusisita jakasiñaswa muni. Amuytʼañataki, jakañatakejja manqʼañaw munasi, ukampis aka Oraqenjja kunayman kasta achunakaw manqʼañatak utji, uka achunak manqtʼasajj walpun kusistanjja (Ecl. 9:7). Jehová Diosajja, jaqerojj taqe kuns suma lurtʼiri ukat luratanakapat kusistʼiri ukhamwa lurawayi (Ecl. 2:24). Ukatsti aka Oraq phoqantapjjañapataki, yapuchapjjañapataki, taqe chawllanakarusa, jamachʼinakarusa, ukhamarak yaqha animalanakarus apnaqapjjañapatakiw Diosajj jaqer lurtʼawayäna (Gén. 1:26-28). Janiw ukakïkiti, jaqerojj Jupar uñtasitwa lurawayaraki, ukhamata Jupat yateqasis sarnaqapjjañapataki (Efe. 5:1). w15 8/15 1:4, 5
Junio 19, lunes
Amuyasipjjam, jan chuymanakamjja [...] qalarayasipjjamti, [...] jan khä urun jumanakajj akatjamat katjayasipjjañamataki, kunjämtejj mä sipitajj jistʼantaskis ukhama (Luc. 21:34, 35).
Biblian qellqatäki uka profecianakajj qhanaw phoqasiski, akapachajj niyaw tʼunjatäni. Naciones Unidas organizacionasa uka organizacionar yanaptʼiri gobiernonakasa, niyaw kʼari religionanak contrajj saytʼapjjani (Apo. 17:16). ¿Uk pasañapatakejj walja tiempot faltaskpacha? Janiwa. Jehová Diosaw gobiernonakarojj kʼari religionanakaru tʼunjañ amta churani. Ukhamajj uka tʼunjañ urojj akatjamatwa qalltaspa (Apo. 17:17). Supayan apnaqat aka ñanqha pachapajj niyaw tʼunjatäni. Ukatwa kuntï jichhürutak ajllita jiskʼa tʼaqajj siski uka arunakar istʼañasa (Apo. 16:15). Akapachan tukusiñap suyaskakiñäni, Jehová Diosarus serviskakiñäni. Jupasti khitinakatï wakichtʼata suyapki ukanakarojj qhespiyaniwa, janipun uka toqet pächasiñäniti (Isa. 64:4). w15 8/15 2:17
Junio 20, martes
Khitinakatejj Diosan munañapa phoqhapkejja, ukanakaw jilajjasa, kullakajjasa, taykajjasa (Mar. 3:35).
Cheqas taqeniruw munasiñampi uñjañasa, ukampis Jehová Diosan aruparjam jan sarnaqapki ukanakampejj janiw amigöñasäkiti. Sañäni, mä cristiano waynasa, jan ukajj tawaqosa, Jehová Diosar jan serviri, jan respetiri jaqempejj janipuniw casarasiñataki parlañapäkiti. Diosar jan servipki ukanakan amigopäñat sipansa, Jehová Diosan amigopäñaw jukʼampi wakiskirejja. Jehová Diosan leyinakaparjam sarnaqerinakakiw amigosäñapa. Cheqansa, jan wali jaqenakampi sarnaqerinakajja, jan walinakaruw purtʼasipjjaspa. Jila parte israelitanakajja, ukhaman uñjasisaw jachʼa juchanakar purtʼasiwayapjje (Éxo. 23:24, 25; Sal. 106:35-39). Ukatsti, jupanakajj janiw Jehová Diosan ajllit markapäjjänti, jan ukasti Diosajj cristiano tamaruw markapäñapatak ajllisjjäna (Mat. 23:38; Hech. 2:1-4). w15 8/15 4:7, 8
Junio 21, miércoles
Aka mandamienton amtäwipajj akawa: Munasipjjam qʼoma chuymat jutki uka munasiñampi suma chuymampi [jan ukajj ‘suma concienciampi’, NM] (1 Tim. 1:5).
Jehová Diosajja, kunatï walïki jan walïkaraki uk amuytʼir chuymanwa jaqerojj lurawayistu. Ukajja, conciencia satawa. Uka concienciaw suma luräwinak lurañatakisa, jan walinakar jan puriñatakis yanaptʼistaspa. Ukhamajj Jehová Diosajja, munasiñata ukhamaraki sum sarnaqañas munatap laykuw amuytʼasir chuymani lurtʼawayistu. Jichhürunakanjja, taqeniw amuytʼasiri chuymanïtanjja (Rom. 2:14, 15). Jila parte jaqenakajj janis Biblian yatichäwinakaparjam sarnaqapkchejja, jan walinakar uñisiri sum sarnaqer jaqenakajj utjiwa. Jaqenakajja, conciencianïpjjatap laykuw sinti jan walinak jan lurapkiti. Ukampis janitï khitis conciencianïkaspa ukhajja, jaqenakajj jan walinakakwa lurjjapjjaspa. ¡Jaqenakaru amuytʼasiri chuymani luratapatjja Jehová Diosar walpun yuspärtanjja! w15 9/15 2:1, 2
Junio 22, jueves
Yatipjjam Dios Awkejj qawqsa munasistu uka (1 Juan 3:1).
Jehová Diosan munasiñapat amuytʼapjjañapatakejja, akham sasaw apóstol Juanajj nayra cristianonakar säna: ‘Yatipjjam Dios Awkejj qawqsa munasistu uka’ sasa. Uka arunakat amuytʼañajj jiwasarus yanaptʼarakistaniwa. Jehová Dios Awkisar munasiñataki ukhamarak Jupar jukʼamp jakʼachasiñasatakiw yanaptʼistani. Yaqhepanakatakejja, qawqsa Jehová Diosajj taqenirus munasistu uk amuytʼañajj wali chʼamawa. Yaqhepanakasti, Diosan cheqa yatichäwinakap jan yatisarakiw akham sapjje: “Diosajj janiw munasirïkiti, ukhamajj Jupar janiw munasksnati” sasa. Yaqhepajj akham amuyapjjaraki: “Jan walinak lurañäni ukasa, Diosajj munasiskakistaniwa” sasa. Ukampis Bibliat yatjjatasajja, Jehová Diosar sum uñtʼtanjja. Bibliajj Diosat akham siwa: “Diosajj munasiñawa” munasiñap laykuw ‘mä sapa Yoqaparojj aka Oraqer khitani’ sasa (Juan 3:16; 1 Juan 4:8). w15 9/15 4:1, 2
Junio 23, viernes
Kuna mutuyäwi katoqa[ñajj] usustuwa (Heb. 12:11).
Ewjjanak katoqasiñajj janis wakiskaspa ukham janiw Pablojj sañ munkänti. ¿Kunatsa? Jupajj saskakïnwa: “Khitinakatejj uka mutuyäwi toqe yateqapjje ukanakajj mä suma askin samarañanrakwa jakapjje” sasa. Jiwasatï Jehová Diosar munasstan ukhajja, ewjjtʼanakap katoqasiñäniwa. Jichhürunakanjja, jaqenakajj jupanakatakikiw taqe kuns munapjje, janiw ewjjtʼanaksa, cheqañchäwinaksa katoqasirjamäpkiti. Yaqhepanakajj ewjjtʼanak katoqasipjjchi ukasa, janiw taqe chuyma katoqasipkiti. Ukampis cristianonakarojja akham sasaw Bibliajj ewjjtʼistu: “Janiy jumanakajj akapacha saräwinakarjamajja jakjjapjjamti” sasa. Ukhamasti kunas ‘Diosan munañapajj’ ukwa amuyañasa, ukatsti ukarjamaw sarnaqañasaraki (Rom. 12:2). Jehová Diosajja, markap toqew wakiski ukarjamajj walja ewjjtʼanak churistu. Sañäni: chachanakajj janiw warminakarojj jan wali amtampejj uñchʼukipjjañapäkiti, warminakas ukhamäñaparakiwa sasaw ewjjtʼistu. Amigonak ajlliñatsa, kusistʼäwinak ajlliñatsa ewjjtʼarakistuwa. Jiwasatï uka ewjjtʼanaka taqe chuyma istʼañäni ukhajja, Jehová Diosar taqe chuyma munasitasa, yuspärataswa uñachtʼayañäni (Juan 14:31; Rom. 6:17). w15 9/15 5:13, 15
Junio 24, sábado
¡Yanaptʼitay jukʼamp iyawsañajjataki! (Mar. 9:24.)
Jehová Diosar taqe chuyma iyawsañ munstan ukhajja, qollan ajaywa Diosar mayiñasa. ¿Kunatsa? Iyawsäwejj qollan ajayun luräwipat maynïriwa (Gál. 5:22). Jesusajja Diosar qollan ajayu mayiñwa arkirinakapar yatichäna. Ukatsti sarakïnwa: ‘Alajjpachankir Awkimajj qollan ajayjja churaniwa mayipki ukanakarojja’ sasa (Luc. 11:13). Jiwasatï Diosar taqe chuyma iyawsjjstan ukhajja, iyawsäwin jan aynachtʼañatakejj chʼamachasiskakiñasawa. ¿Kunatsa? Iyawsäwejja, qherin ninajj nakki ukamp sasiwa. Qalltanjja, ninajj wali sumaw aqaspa, ukampis janitï phurusa ni lawasa apkataskaspa ukhajja, ninajj jiwaraspawa. Iyawsäwisampejj ukhamarakiw pasaspa. Ukhamajj iyawsäwisan jan aynachtʼañap munstan ukhajja, sapüruw Biblia liyiñasa, yatjjatañasaraki. Ukaw Jehová Diosar munasiñatakisa, Bibliaru wali askit uñjañatakis yanaptʼistani, ukatsti iyawsäwisas janiw aynachtʼkaniti. w15 10/15 2:6, 7
Junio 25, domingo
Taqe luratanakapat lupʼisï (Sal. 77:12).
Cientificonakajja, yatjjatkasin jiskʼat liyiñajj jan armañatakiw yanaptʼi sasaw sapjje. Lejjwi [jan ukajj lajjwi] lurtʼir Jehová Diosajj uk sumwa yati, ukatwa Josué chacharojj Leyi libron qellqatäki uka arunakat ‘lupʼïta’ sasin säna, hebreo arurjamajj ‘jiskʼat liytʼäta’ sänwa (Jos. 1:8). Jumatï Biblia jiskʼat liyïta ukhajja, janiw kuntï liykäta uk armkätati. Ukhamarus jiskʼat liyiñajj lupʼisin sum amuytʼañatakiw yanaptʼätam. Kuntï liyktan uka toqet lupʼiñajj chʼamakïspawa. ¿Kunatsa? Pantjasir jaqëtasatjja, lejjwisajj kunatï jan chʼamäki uk lurañakwa munaspa. Ukatwa samartʼkasina, jan khiti pantjasiyiris utjki ukapachanak lupʼiñajj wakisispa. Salmonak qellqeri Davitajj arumanakaw Diosat ikiñan lupʼirïna (Sal. 63:6). Jesusajj janis pantjasirïkchïnjja, kawkhantï jan khitis utjkäna uka cheqanakanwa lupʼirïna, Diosatsa mayisirakirïna (Luc. 6:12). w15 10/15 4:4, 6, 7
Junio 26, lunes
Jupa pachpawa [jaqen amuyup, NM] yatïna (Juan 2:25).
Mä urojja Galileankir jaqenakajj Jesusaruw thaqhapjjäna (Juan 6:22-24). Ukampisa janiw Jesusan yatichäwip istʼañatak thaqhapkänti, jan ukasti manqʼa mayiñatakikïnwa, uk Jesusajj sumwa amuyäna. Ukatwa jupanakar pacienciamp cheqañchäna. Jan ukhamäpjjañapatakejj kunsa lurapjjaspa uksa qhanañcharakïnwa (Juan 6:25-27). Awk taykanaka, janiw Jesusjam jan pantjasirïpktati, janirakiw kunsa wawanakamajj amuyasipki uksa yatipkarakismati. Ukampis kunjamsa jikjjatasipjje uk amuyapjjasmawa. Jupanakajj jumanakamp chikapuniw yatiyirejj mistupjjpacha. Ukatwa akham jisktʼasipjjañama: “¿Kunatsa yatiyirejj sarapjje? ¿Taqe chuymat yatiyir sarapjje? Jan ukajja, ¿samartʼañ horasan manqtʼasiñasa, umtʼañas awisajj utjki uka laykukich sarapjje?” sasa. Wawanakaman jan taqe chuym yatiyir sarapjjatap amuyapjjäta ukhajja, kunas taqe chuyma yatiyir sarapjjañapatakejj yanaptʼaspa ukwa amuyapjjañama. Yatiyir sarkasajj inas kun lurapjjañapatak chʼamañchtʼapjjchisma. w15 11/15 1:10, 11
Junio 27, martes
Taqe kunanakatï nayrajj utjkän ukanakajj tukusjjewa (Apo. 21:4).
Jehová Diosajja, servirinakapar wal munasi, sum jakasipjjañapwa munaraki. Bibliajj akham siwa: “Diosajj taqe jachanakapwa nayranakapatjja picharani, janirakiw jiwañas, jachañas utjkjjaniti, warariñasa ni usuyasiñasa” sasa. Ukhamajja, Diosaru apnaqeriparjam uñjirinakasa, Jupar istʼirinakasa, ¡jutïrin wali sumaw jakasipjjani! Diosan Arupajj akham sarakiwa: “Uñtam aski jan kamskaya jaqeru, jupan jutir urunakapanjja samarañaw utjani. Ukampis Dios contra jaqenakajj tukjatäpjjaniwa” sasa (Sal. 37:37, 38, Aymar Biblia [AB]). ‘Aski jan kamskaya jaqejja’, Jehová Diosarusa, Jesusarusa uñtʼiwa, Biblian utjki uka kamachinaksa istʼarakiwa (Juan 17:3). 1 Juan 2:17 qellqatan jikjjataski uka arunakan cheqätapsa amuyarakiwa, ukansti siwa: “Akapachajj tukusirikiwa jan wali luräwinakapamppacha, ukampis kawkïritejj Diosan munañap lurki ukajj wiñayatakiw jaki” sasa. Niyakejjay akapachan tukusiñapajj wali jakʼankchejja, Jehová Diosaruw confiyañasa, Jupatakjamaw sarnaqañasaraki (Sal. 37:34). w15 11/15 3:11, 12
Junio 28, miércoles
Cosecha apthapiñajj waljawa, ukampis irnaqerinakajj jukʼanikirakiwa (Mat. 9:37).
Jesucriston yanaptʼatajja, Jehová Diosan servirinakapajj kunayman yanaptʼanakampiw jaqenakarojj yatiyawaytanjja. Kunapachatï Jehová Diosan Testigonakapajj jukʼanikïkayätan ukhaw uka yanaptʼanakajj yatiyañatak yanaptʼawayistu. Uka yanaptʼanakat maynïrejja periodicönwa. Charles Taze Russell jilatajja, discursop periodiconakan mistuñapatakejj sapa semanaw encargat jilatanakar aptʼayirïna. Uka jilatanakasti, Canadá, Estados Unidos, Europa markanakaruw aptʼayapjjerïna, ukhamat periodiconakan qellqasiñapataki. 1913 marakamajja, Russell jilatan arstʼäwinakapajj 2.000 periodiconakanwa qellqasjjäna, uksti niya 15 millón jaqenakaw liytʼapjjarakïna. Diosan arunakap yatiyañataki yaqha yanaptʼajj radiönwa. Abril 16, 1922 maranwa Joseph F. Rutherford jilatajj nayrïr kuti radio toqejj arstʼäna. Jilatan discursopjja, 50.000 jaqenakaw istʼapjjäna. Mä qawqha tiempotjja, Diosan markapanjja mä radiow utj-jjäna. Uka radion nayrïr programapajj febrero 24, 1924 maranwa qalltäna. w15 11/15 5:10, 11
Junio 29, jueves
Nayajj kunäñtï munkä ukaruw tuköjja (Éxo. 3:14, NM).
Jehová Diosajja, amtanakap phoqañatakejj kunarutï wakiskaspa ukaruw luratanakap tukuyaspa. Amuytʼañataki, Noé chachajj Diosan yanaptʼapampejj mä arca luräna, Bezalel chachasti mä suma artesanorakïnwa, Gedeón chachajj ajjsarkay mä guerrerorakïnwa, Pablosti Diosan arunakap yaqha markanakar parlañapataki apostolorakïnwa. Kunjamtï uñjktanjja, cristianonakatakejj Diosan sutipajj wali wakiskiripuniwa. Ukatwa Traducción del Nuevo Mundo Biblia jaqokipirinakajj Diosan sutip janipun apsupkaspati. Traducción del Nuevo Mundo Bibliajj 130 jila arunakanwa utji. Taqe uka Biblianakanjja Diosan sutipaw uñsti, ukhamatwa Diosan sutipajj jachʼañchasi (Mal. 3:16). Ukampis walja Biblianakanjja, Jehová sutjja apsupjjewa, uka lantejj “Tatitu” sasakiw uchapjje, jan ukajj markapankir diosanakapan sutinakapakwa uchapjje. Ukatwa Oraqpachan Jilïr Irpirinakajj Traducción del Nuevo Mundo Bibliajj jankʼaki yaqha arunakar jaqokipasispa uk munapjje. w15 12/15 2:7-9
Junio 30, viernes
Janiw khitis siskaspati: “Usutätwa” sasajja (Isa. 33:24).
Jehová Diosajj munaspa ukhajja maynirojj usuntayaspawa. Amuytʼañataki nayra tiemponjja yaqhep jaqenakarojj usuntayänwa ukanakat maynïrejj faraón chachänwa, jupasti Abraham tiempopanwa jakäna. Maysa toqetjja, Moisesan Míriam (María) kullakaparus castigarakïnwa (Gén. 12:17; Núm. 12:9, 10; 2 Sam. 24:15). Mä kutejja, Jehová Diosajj israelitanakar akham sänwa: ‘Jumanakatï jan istʼapkitäta ukhajja, ajjsarkañ laqʼonaka ukat kunayman usunakampiw castigapjjämaʼ sasa (Deu. 28:58-61). Ukhamarusa Jehová Diosajj servirinakaparojj qollaspänwa, usunakatsa jarkʼaqarakispänwa (Éxo. 23:25; Deu. 7:15). Amuytʼañataki, Job chachajj wali usuntatäsajj jiwañwa munäna, ukampis Diosaw jupar qolläna (Job 2:7; 3:11-13; 42:10, 16, 17). Kunjamtï uñjktanjja, Jehová Diosajj maynir yanaptʼaspawa ukatsti qollarakispawa. Jesusajj ukham chʼamanirakiwa, jupasti lepra usuninakarusa, tʼuku usuninakarusa, juykhunakarusa, suchunakarusa (suchʼu) qollänwa sasaw Bibliajj qhanañchi (Mat. 4:23, 24; Juan 9:1-7). Taqe uka milagronakajja, Jesusajj aka Oraqpach apnaqjjani ukhajj kunsa lurani ukwa uñachtʼayistu. w15 12/15 4:3, 4


text:
CMPI Aymara kunatakipachanasa_uka_conferencia_mundial
- 1. CMPI Aymara kunatakipachanasa_uka_conferencia_mundial1m 57s
- 2. CMPI Aymara unstawayi_ma_documentowa_conferencia_mundial_indigen_apaskana2m 26s
- 3. CMPI Aymara siskakiwa_documento_final_uka_qhipa1m 50s
- 4. CMPI Aymara siskakiwa_documento_final_uka_qhipa2m 8s
- 5. CMPI Aymara uka_amtawinakanxa_akiri_phuqananakawa_utki_documento_final2m 1s
- 6. CMPI Aymara uka_amtawinakanxa_akiri_phuqananakawa_utki_documento_final2m 27s
- 7. CMPI Aymara uka_amtawinakanxa_akiri_phuqananakawa_utki_documento_final2m 1s
- 8. CMPI Aymara uka_amtawinakanxa_akiri_phuqananakawa_utki_documento_final2m
- 9. CMPI Aymara uka_amtawinakanxa_akiri_phuqananakawa_utki_documento_final2m 9s
- 10. CMPI Aymara uka_amtawinakanxa_akiri_phuqananakawa_utki_documento_final2m 1s
- 11. CMPI Aymara uka_amtawinakanxa_akiri_phuqananakawa_utki_documento_final1m 46s
- 12. CMPI Aymara uka_amtawinakanxa_akiri_phuqananakawa_utki_documento_final2m 7s
- 13. CMPI Aymara uka_amtawinakanxa_akiri_phuqananakawa_utki_documento_final1m 48s
- 14. CMPI Aymara jacha_reconocimiento_documento_final2m 8s
- 15. CMPI Aymara jacha_reconocimiento_documento_final1m 59s
This content is streaming in full quality from an IsumaTV Media Player.
About
31 March 2015
1723 views
Estas entrevistas tratan de la reunión de la Asamblea General de la ONU conocida como la Conferencia Mundial de los Pueblos Indígenas, que se realizó el 22 y 23 de septiembre del 2014. Se escuchará análisis y crítica del estatus de observador que tuvo la mayoría de la gente indígena que asistió; la intervenciones de los representantes de México y Costa Rica; y estrategias para hacer cumplir a los estados con el Documento Final.


text:
Información legal
Copyright
© 2014 Watchtower Bible and Tract Society of New York, Inc. Todos los derechos reservados.
Watchtower Bible and Tract Society of New York, Inc. jupanakaw taqe kunanakatï akan utjki ukanak uchapjje ukat uñjapjjaraki (aka documentonjja, “Watchtower” siski uka sutiw jupanakatak apnaqañäni). Taqe kunanakatï akan utjki ukajj jupanakankiwa, janitï ukhamäkanejja qhanañchasiniwa.
Marcas de productos
Adobe, Acrobat ukat ukanakan dibujonakapajja Adobe Systems Incorporated jupanakan luratawa. iTunes ukat iPod ukanakajj Apple Inc. ukanakan luratarakiwa. Ukat yaqha ukhamanak uñstani ukhajja, kuna sutimpitï uñstkani ukanakan luratäpjjarakiwa.
Kunjamsa aka cheqajj apnaqasiñapa
Kuntï akan qhanañchaski ukarjamaw aka cheqajj apnaqasiñapa. Ukhamajj aka cheqar mantasajj ukarjam phoqañwa jumajj amtajja. Janitï ukarjam sum phoqerjamäksta, ni ukarjam lurañ munkaraksta ukhajja, janiw aka cheqar mantañamäkiti.
¿Kunjamsa aka cheq sum apnaqasma? Akan utjki taqe uka qellqatanakwa uñjasma ukat apaqasma, imprimiñatakis apaqasirakispawa. Ukat videonaka, istʼañatak grabacionanaka ukat yaqha ukhamanak utjki ukanaksa, apaqarakismawa. Ukampis jumatakikiw ukanak apaqañama, janiw qollqe jikjjatañ munasajj yaqhanakar pasayañamäkiti. Kuntï jichhajj qhanañchkañäni ukat yaqha cheqanakan qhanañchaski ukarjamapuniw phoqañama. Akanakjja janipuniw lurañamäkiti:
Taqe kunatï akan utjki ukanakjja, janipuniw pachpa Internetan yaqha cheqar uchasiñapäkiti (janirakiw redes sociales satäkis ukaru, ni documentonak yaqhanakan uñjapjjañapatak utjki uka cheqanakarus uchasiñapäkiti).
Taqe kunatï akan utjki ukanakjja, janiw aparatonakatak utjki uka programanakampi jan ukajj aplicación electrónica siski ukanakamp mayachasajj yaqha programa lurasiñapäkiti.
Taqe kunatï akan utjki ukanakjja, janiw aljasiñapäkiti ni qollqe jikjjatañ laykus copiasiñapäkiti (janis qollqe jikjjatañ layku uk lurkchïtajja, janipuniw qollqe mayisajj akan utjki uka archivonak yaqhanakar copiañamäkiti). Janirakiw aka cheqar cheqaki mantapjjañapatak programanaka jan ukajj aplicaciones siski ukanak lakirañamäkiti (incluye, programas con los que se hagan enlaces dinámicos o estáticos con el sitio).
Código fuente, herramientanaka jan ukajj técnicas para realizar cualquier obtención sistemática o automática de datos en este sitio o en relación con este sitio ukanak lurañataki jan ukajj lakirañatakejj janiw aka cheqar mantañamäkiti (incluye, pero no se limita a, la captura, extracción, recolección y minería de datos).
Aka cheqajj janiw jan wali amtamp apnaqasiñapäkiti. Sañäni, aka cheqar yaqhanakan jan mantanipjjañapatak kuns luraña ukat yaqha toqnam aka cheqar mantaña, antisas kunjamtï aka documenton qhanañchaski ukarjamapuniw aka cheqarojj mantasiñapa.
Janiw pirtjayañ amtampi jan ukajj yaqhanakan aka cheqar jan mantanipjjañapatak jarkʼañ amtampejj aka cheqar mantañamäkiti. Janirakiw jan wali amtanakampi (ilícita, ilegal, fraudulenta jan ukajj perjudicial) apnaqasiñapäkiti, ni ukar uñtasita yaqha jan walinak lurañatakis apnaqasiñapäkiti.
Janipuniw yaqha yatiyäwinak yatiyañatakejj aka cheqar mantasiñapäkiti.
Kuntï aka documenton qhanañchaski uk jan phoqerinakajja, ¿kunjamansa uñjasipjjani?
Kuntï aka documenton qhanañchaski uk jan phoqkäta ukhajja, Watchtower siski ukajj akanakwa luraspa: mä qawqha tiempo aka cheqar jan mantaniñamataki jan ukajj jan mayampitak mantaniñamatakiw kunatï lurañ wakiski ukanak luraspa. Jan ukajj computadoraman dirección IP utjki ukamp aka cheqar jan mantaniñamatakiw jarkʼaspa. Jan ukasti, Internet churktam uka empresaruw aka cheqar jan mantaniñamatak mayirakispa. Ukat awisajj mä juicio juma contra qalltañwa amtarakispa.
Mayjtʼäwinaka
Kuntï aka documenton qhanañchaski ukjja, Watchtower siski ukajj mayjtʼayaspawa. Kunapachatï uka mayjtʼäwinakajj aka cheqan uñstkani ukhatpachaw ukarjam phoqasiñapajj wakisini. Ukhamajj kuntï aka cheqan siski uk sapa kuti liytʼañamawa, ukhamat kunanakas mayjtʼayasiwayi uk yatiñamataki.
Ley aplicable ukat jurisdicción
Nueva York (Estados Unidos) sat markan leyinakaparjamaw kuntï aka documentojj siski ukajj phoqasiñapa (sin que sea aplicable ninguna de las disposiciones sobre conflicto de leyes). Kuntï aka documenton qhanañchaski ukajj mä juicior apasiñap wakischini ukhajja, Nueva York (Estados Unidos) markan leyinakaparjam uñjiri tribunalanakaruw yatiyasiñapa.
Separabilidad
Tribunalatï aka documentojj siski ukanakat mayajj jan walïtapa (ilegal), jan phoqañjamätapa jan ukajj jan validötap yatiyaspa ukhajja, yaqha mayitanak aka documenton utjki ukanak phoqasiñapajj wakisiskakiwa. Watchtower siski ukajj inas aka documenton yaqhep mayitanakap jan phoqasjjañap amtchispa, ukampis janiw uka laykukejj kuna yaqha mayitanak akan utjki ukanak jan phoqasjjañapäkiti, ukat Watchtower siski ukajj kuntï aka documenton siski uk phoqayañatakejj janis derechonïkaspa ukham amuyañasäkiti.
Acuerdo completo
Kunjamsa aka cheq apnaqasiñapa uka toqetjja, aka documento toqew jumajj Watchtower Bible and Tract Society of New York, Inc. siski ukampejj mä acuerdor mantajja. Kunjamsa aka cheq apnaqasiñapa uka toqet parlir nayra documentonakajj janiw validöjjeti.


text:
18 YATICHÄWI
¿Kunjamsa jan waltʼäwinakan yanaptʼasipjje?
Kunapachatï jan waltʼäwinakajj utjki ukhajja, Jehová Diosan Qhanañchirinakapajj jankʼakiw jilat kullakanakar yanaptʼañatak onjjtasipjje. Ukhamatwa cheqpach munasirïpjjatap uñachtʼayapjje (Juan 13:34, 35; 1 Juan 3:17, 18). ¿Kunjamsa yanaptʼasipjje?
Qollqempis yanaptʼapjjarakiwa. Judea markan machʼa tiempojj utjkäna ukhajja, jankʼakiw Antioquía markankir jilat kullakanakajj Diosar yupaychir masinakapar qollqemp yanaptʼapjjäna (Hechos 11:27-30). Kunapachatï yaqha markankir jilat kullakanakajj jan waltʼäwin jikjjatasipjje ukhajja, ukhamarakiw Jehová Diosan Qhanañchirinakapajj tamanakap toqe qollqempis, jan ukajj yaqha ukhamanakampis yanaptʼapjje (2 Corintios 8:13-15).
Chʼamapampis yanaptʼapjjarakiwa. Jan waltʼäwinakajj utjki uka cheqanjja, jankʼakiw irpir chuymaninakajj tamankirinakar thaqtapjje, taqenis walikïsipkit janicha uk yatiñkama. Yanaptʼañatak uttʼayat jilatanakaw kunjamsa manqʼañanaka, isinaka ukat umsa churasispa uk uñjapjje, ukat qollayasiñasa, jan ukajj qorpachasiñ utanak wakisi ukhasa, jupanakarakiw uk uñjapjje. Ukat Jehová Diosan Qhanañchirinakapatjja, waljaniw utanaka, jan ukajj Tantachasiñ Utanak askichañatakisa ukat yaqhanakan yanaptʼañatakis chuymapatjam sarapjje. Jupanakajj mayachtʼata, junto trabajañar yatitäpjjewa, ukatwa jan waltʼäwinakajj utjki ukhas jankʼak yanaptʼasipjjaraki. Cheqans Diosar ‘iyawsir masinakaparuw yanaptʼapjje’, ukampis yaqhanakar yanaptʼañajj wakischi ukhas yanaptʼapjjarakiwa, yaqha religionatäskpansa (Gálatas 6:10, MT).
Diosan Arupampiw chuymachtʼapjje. Jan waltʼäwinakan uñjasipki ukhaw jaqenakajj chuymachtʼatäñ wal munapjje. Ukat ‘chuymachasir awkjamajja’, ukharakiw Jehová Diosajj jupanakar chuymachtʼi (2 Corintios 1:3, 4). Ukatwa Jehová Diosan Qhanañchirinakapajj kuntï Bibliajj jutïritak siski uk llaktʼatanakar yatiyapjje, ukarjamajj niyaw Diosan Reinopajj jan waltʼäwinaksa ukat tʼaqhesiñanaks chhaqtayani (Apocalipsis 21:4).
Jan waltʼäwinak utjki ukhajja, ¿kunjamatsa Jehová Diosan Qhanañchirinakapajj jankʼak yanaptʼasipjje?
¿Kunjamsa llaktʼatanakar Diosan Arupamp chuymachtʼapjje?


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
6 ”Wal amuyasipjjam, janiw jaqenakamp uñjayasiñ laykukejj cheqapar sarnaqapjjañamäkiti, ukham sarnaqasajj janiw kuna bendicionsa alajjpachankir Awkimat katoqapkätati.
2 Ukhamasti khuyapayasiñat khitir kun wajjtʼasas jan trompeta tuktʼasimti, kunjamtï kʼari chuyman jaqenakajj lurapki ukhama. Jupanakajj jaqenakamp jachʼañchayasiñ laykukiw sinagoganakansa callenakansa ukham lurapjje. Qhanakwa sapjjsma, jupanakajj phoqatpachwa kunatejj waktʼki ukanak katoqjjapjje.
3 Jumatï khuyapayasiñat yaqhanakar kuns wajjtʼäta ukhajja, kuntï kupi amparamajj lurki ukjja, jan chʼeqa amparamajj yatpanti.
4 Jan ukasti khuyapayasiñat yaqhanakar kun wajjtʼasas jamasatak churam. Ukhamatwa jamasat uñjasinktam uka Awkimajj kuttʼayjjätam.
5 ”Oración lurapjjäta ukhajja, jan kʼari chuymani jaqenakjam lurapjjamti; jupanakajj jaqenakampi uñjayasiñ laykukiw sinagoganakansa jachʼa thaki esquinanakansa mayisipjje. Qhanakwa sapjjsma, jupanakajj phoqatpachwa kunatejj waktʼki ukanak katoqjjapjje.
6 Jumatejj oración lurañ munäta ukhajja, utamar mantam, punk llawkatasinim, ukat jamasankki uka alajjpachankir Awkimar mayisim. Ukhamatwa jamasan uñjasinktam uka Awkimajj bendisïtam.
7 Oración luräta ukhajja, jan pachpa arunakak kutin kutin arsumti, kunjamtï akapachankir jaqenakajj lurapki ukhamjja. Jupanakajj walja arunak arsusas Diosampi istʼayasipkaspa ukhamwa amuyasipjje.
8 Ukhamajj jan jupanakjamäpjjamti, kuntï munapkta ukjja janïr mayipktas ukhaw Dios Awkimajj yatjje.
9 ”Jumanakajj akham sasaw mayisipjjañama:
”‘Alajjpachankir nanakan Awkija, sutimajj jachʼañchatäpan.
10 Reinomajj jutpan. Munañamajj luratäpan, kunjamatï alajjpachan luraski ukhamarak aka oraqens luraspan.
11 Jichhürutak tʼantʼa churapjjeta;
12 manunakajsa perdonapjjarakita, kunjamtï nanakajj manüpkitu ukanakar perdonapktjja ukhama.
13 Janirak yantʼarus puriyapjjestati, jan ukasti Supayat salvapjjeta’ sasa.
14 ”Jumanakatejj jaqenakan juchanakap perdonapjjäta ukhajja, alajjpachankir Awkimajj perdonapjjarakïtamwa;
15 jumanakatejj jaqenakan juchanakap jan perdonapkäta ukhajja, janirakiw alajjpachankir Awkimajj juchanakam perdonapkätamti.
16 ”Ayunapkäta ukhajja, jan llakit ajanuni uñnaqapjjamti, kunjamtï kʼari chuymani jaqenakajj lurapki ukhama. ‘Ayunaskiw’ sayasiñ laykukiw ukham sintkañ uñnaqapjje. Qhanakwa sapjjsma, jupanakajj phoqatpachwa kunatejj waktʼki ukanak katoqjjapjje.
17 Ukampis jumajj ayunkäta ukhajja, aceitempi pʼeqet uchtʼasim, ajansa jareqasirakim;
18 janiw jaqenakamp uñjayasiñ laykukejj ayunañamäkiti, jan ukasti jamasankki uka Awkimatak ayunañamawa. Ukhamatwa jamasan uñjasinktam uka Awkimajj bendisïtam.
19 ”Jan jumanakajj kunatï valoranïki ukanak aka oraqen jukʼamp imkatapjjamti. Aka oraqenjja, thuthan thuthantata, saruntata ukhamaw tukusipjje jan ukajj lunthatanakaw mantasin qʼepsupjje.
20 Antisas kunatï valoranïki ukanak alajjpachar imkatapjjam. Ukanjja janiw thuthas thuthantkiti, ni saruntkisa, janirakiw lunthatanakas mantasin qʼepsupkiti.
21 Kawkintï suma imatanakamajj utjki ukankarakiniw chuymamajja.
22 ”Nayrajj cuerpon qhanapawa. Ukhamasti nayramatejj sumächi ukhajja, taqpach cuerpomaw qhantani;
23 nayramatejj envidiasirïchi ukhajja, taqpach cuerpomaw chʼamakarakïni. Ukhamajj juman utjki uka qhanatï chʼamakächi ukhajja, cuerpomajj jukʼamp chʼamakarakïniwa.
24 ”Janiw khitis pä patronar esclavot sirvkaspati. Maynirojj uñisiniwa, maynirusti munasirakiniwa; maynirojj jakʼachasiniwa, maynirusti yaqhacharakiniwa. Janiw jumanakajj Diosampir Qollqempir esclavot servipkasmati.
25 ”Nayajj sapjjsmawa: jan jumanakajj jakañanakamat llakisipjjamti, kuns manqʼañäni kuns umañäni sasajja. Janiraki cuerponakamatsa llakisipjjamti, kunampis isisiñäni sasajja. ¿Janit jakañajj manqʼat sipansa jukʼamp wakiskirïki, janit cuerpos isit sipansa jukʼamp wakiskirïki?
26 Jamachʼinakar sum uñtapjjam, jupanakajj janiw phawapkisa, ni yawipkisa, janirakiw manqʼsa imañanakar apthapipkiti. Jupanakarojj alajjpachankir Awkimaw manqʼayi. ¿Janit jumanakajj uka jamachʼinakat sipansa jukʼamp valoranïpkta?
27 ¿Khitis llakisisajj jakañap mä jukʼampi yaptʼasispa?
28 ¿Kunatsa isit llakisipjjarakta? Kunjamsa lirio panqaranakajj pampanakan jilaski uk sum amuyapjjam, jupanakajj janiw chʼamsa tukupkiti, ni qapupkarakisa.
29 Nayajj sapjjsmawa, janiw ni Salomonas wali qamirïkasajj uka panqaranakjam sum isthapiskänti.
30 Uka alinakarojj Diosaw ukha sum isthapiyi. Jichhürojj sumaw alisipki, qharürusti hornor jaqontatäpjjaniwa. Diosar jan taqe chuym confiyir jaqenaka, ¿janit jumanakarojj ukham isthapiyapkätamjja?
31 Ukhamajja ‘¿kuns manqʼañäni?’, ‘¿kuns umañäni?’ jan ukajj ‘¿kunampis isisiñäni?’ sasajj janipun llakisipjjamti.
32 Akapachankir jaqenakakiw taqe ukanakan qhepap sarañatakejj wal chʼamachasipjje. Ukampis taqe ukanakajj qhawqha wakiskiris jumanakatakejj ukjja alajjpachankir Awkimajj sum yati.
33 ”Ukhamasti nayraqatajj Diosan Reinopa, kunatï Dios nayraqatan cheqapäki ukanak thaqasipkakim, Diosajj taqe ukanak churapjjätamwa.
34 Ukhamajj jan qharürut llakisipjjamti, qharürojj yaqha llakinakaw utjarakini. Sapüruw jan walinakajj utji.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Mateo 6
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Mayo 22-28
JEREMÍAS 44-48
70 qʼochumpi, Diosat mayisïwimpi
Qalltañatak mä qhawqha arunaka (3 min. jan ukajj minusa)
BIBLIAN SUMA YATICHÄWINAKAPA
“Jan kunsa jumatakik thaqamti” (10 min.)
Jer 45:2, 3. Baruc chachajj jan wali amuyunakampi apayasisaw aynachtʼaskäna (jr jananaka 139-141 § 4-6).
Jer 45:4, 5a. Jehová Diosajj munasiñampiw Baruc chachar cheqañchäna (jr jana 137 § 2).
Jer 45:5b. Baruc chachajj kunatï jukʼamp wakiskirïki uk ajllitap laykuw qhespïna (w16.07 jana 8 § 6).
-
Suma yatichäwinak Bibliat thaqapjjañäni (8 min.)
Jer 48:13, NM. ¿Kunatsa moabitanakajj Quemós sat diosapat ‘phenqʼasipjjañapäna’? (it-2-S jana 172).
Jer 48:42. Jehová Diosan Moab marka contra arsutapajja, ¿kunatsa Jupar jukʼamp confiyañatak yanaptʼistaspa? (it-2-S jana 411 § 5).
Jichha semanan liytʼawayktan uka qellqatanakajja, ¿kunsa Jehová Diosat yatichistu?
Jichha semanan liytʼawayktan uka qellqatanakanjja, ¿kuna suma yatichäwinakas utjaraki?
-
Biblia liyiñataki (4 min. jan ukajj minusa): Jer 47:1-7.
SUM YATICHAÑATAK CHʼAMACHASIÑÄNI
Yatiyir sarañataki (2 min. jan ukajj minusa): hf. Mayan kuttʼañatakiw mä jisktʼa jaytäta.
Wasitat kuttʼañataki (4 min. jan ukajj minusa): hf. Mayan kuttʼañatakiw mä jisktʼa jaytäta.
Bibliat yatichañataki (6 min. jan ukajj minusa): lv jana 199 § 9, 10. Jan waltʼäwin uñjasisajj kunjamsa jupapachpa Bibliat yatjjataspa ukwa yateqerimar mä qhawqha arunakamp yatichäta.
CRISTIANJAM JAKAÑATAKI
“Wayn tawaqonaka, jan jumanakan askimak thaqapjjamti” (15 min.): Kunsa wayn tawaqonakajj yatiñ munapjje... ¿kunsa jakañ vidajan lurirista? Nayra maranak amtasa sat video uñtasajja, tantachasirinakampiw yatjjatapjjäta.
Congregacionan Bibliat yatjjatañataki (30 min.): kr “4 Jalja—Diosan Reinopan atipjäwinakapa: Markanakan leyinakaparjam phoqasaw suma yatiyäwinakajj yatiyasi” ukat 13 yatichäwi § 1-10.
Tantachäwit amtañataki ukat kunanakas jutïr semanajj yatjjatasini ukanak amtayañataki (3 min.)
17 qʼochumpi, Diosat mayisïwimpi


text:
¿Bibliajj kamsisa?
¿‘Qhepa urunakanti’ jakasktanjja?
¿Jumajj kamsasmasa?
Jïsa
Janiwa
Inas ukhamächi
Bibliajj akham siwa
“Qhepa urunakanjja jan wali tiemponakaw jutani” (2 Timoteo 3:1). Biblian qellqatäki uka profecianakasa kunatï jichhürunakan pasaski ukanakasa, ‘qhepa urunakankataswa’ uñachtʼayi.
Bibliajj akham saskakiwa
Qhepa urunakanwa guerranakasa, manqʼat pistʼañanakasa, oraq khatatinakasa jan qollañjam jan wali usunakas utjañapäna (Mateo 24:3, 7; Lucas 21:11).
Qhepa urunakanjja, jaqenakajj jan suma chuymani jan walinak lurirïpjjañapänwa (2 Timoteo 3:2-5).
¿Kunas jaqenakamp pasani?
Jaqenakajj akham sapjjewa Qhepa urunakajj tukuyjjani ukhajja, aka Oraqesa jaqenakasa qʼala tukjatäpjjaniwa sasa. Yaqhepasti, taqe kunas sumakëjjaniwa sasaw sapjjaraki. ¿Jumajj kamsasmasa?
Bibliajj akham siwa
“Aski jaqenakajj oraq katoqapjjani, wiñayatakiw ukan jakapjjarakini” (Salmo 37:29).
Bibliajj akham saskakiwa
Jan walinakajj chhaqtayaskani ukhaw qhepa urunakajj tukusjjani (1 Juan 2:17).
Aka oraqejj mä suma paraisöjjaniwa (Isaías 35:1, 6).


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Casarat chacha warminaka (1-7)
-
Jilapurjam munasipjjam, sumankañ thaqapjjam (8-12)
-
Cheqapar sarnaqapjjatam layku tʼaqesiyata (13-22)
3 Casarat warminakajj ukhamarakiw chachanakamar istʼapjjañama, ukhamat khitinakatejj Diosan arunakap jan phoqerïpki ukanakajja, warminakapan sum sarnaqapjjatap uñjasajj jan kuna arumpiki Diosan arunakap phoqapjjañapataki,
2 jupanakajj pachpa nayranakapampiw jumanakan sum sarnaqapjjatamsa wali respetasirïpjjatamsa uñjapjjani.
3 Jumanakajj patjjat kʼachachasitanakam apanukupjjam, mä arunjja jan ñikʼutanakamjja añcha jiljañampi kʼachachasipjjamti, janirak qorit lurat adornonaksa ni jila alani isinaksa uchasipjjamti.
4 Antisas chuymanakamjja paciencianïpjjatamampi llampʼu chuymanïpjjatamampi sum kʼachachtʼasipjjam, ukham kʼachachtʼasipjjatamajj janiw tukuskaniti, Diosatakis wali valoranirakiwa.
5 Nayra tiemponjja Diosar suytʼiri santa warminakajj ukhamarakiw kʼachachtʼasipjjerïna, chachanakapar istʼasina,
6 kunjamtï Sara warmejj Abrahán chachapar istʼirïkäna ukhama. Jupajj tatay sasaw chachaparojj sirïna. Jumanakatejj kunatï walïki uk lurasipksta, janiraki kunarus ajjsarapksta ukhajja, jumanakajj Sara warmin wawanakapäpjjtawa.
7 Casarat chachanakajj ukhamaraki, warminakamarojj sum uñtʼapjjam, ukhamat jupanakampejj suma amuyumpi jakapjjañamataki. Jupanakarojj respetompi uñjapjjam, jumanakat sipansa warminakajj jukʼamp pʼakisir vasor uñtatäpjjewa, jupanakamp chikarakiw Diosan wali khuyapayasiñapat jakäwsa katoqapjjtajja. Janitï ukham lurapkätajja Diosajj janiw oracionanakam istʼkaniti.
8 Ukjjarusti taqe jumanakajj mä amtanikïpjjam, llakisirinakampis llakisipjjam, jilapurjam munasipjjam, wali sinttʼasirïpjjam, humilde chuymanïpjjarakim.
9 Jan wal luratajja, jan jumanakajj jan walimpi kuttʼayapjjamti, jan wali arunakampi jiskʼachatasa, janirak jan wali arunakampejj jiskʼachapjjamti. Antisas jupanakarojj bendisipjjam, Diosaw jumanakarojj yaqhanakar bendisipjjañamatak jawsapjjtamjja, ukhamatwa bendición katoqapjjarakïta.
10 “Maynitejj jakañar wal munaschi, kusisita jakasiñ munarakchi ukhajja, lajjrapjja jan walinakat jarkʼaqañapawa, janirakiw engañjir arunaksa parlañapäkiti.
11 Jan walinakatjja jitheqtañapawa, kunatejj walïki ukwa lurañapa, sumankañwa thaqañapa, ukatakiw chʼamachasiñaparaki.
12 Jehová Diosan nayranakapajja cheqapar sarnaqer jaqenakaruw uñchʼukiski, jiñchunakapajj jupanakan ruwtʼasitanakaparuw istʼaskaraki. Jehová Diosan ajanupajja, jan walinak lurir jaqenak contrawa”.
13 Jumanakatejj kunatï walïki uk taqe chuyma lurapjjäta ukhajja, ¿khitirak jumanakar jan walinak lurapjjätamsti?
14 Jumanakatejj cheqapar sarnaqapjjatam layku tʼaqesiyat uñjasipjjäta ukhasa, kusisitäpjjätawa. Kunarutï jaqenakajj ajjsarapki ukarojja jan ajjsarapjjamti, janirak sintjja llakisipjjamti.
15 Antisas chuymanakamanjja Cristorojj Tatiturjam jachʼañchapjjam, kuntï jumanakajj suytʼasipkta uka toqet yatiñ munirinakar qhanañchañatakisa wakichtʼatäpjjarakim, ukampis llampʼu chuymampi wali respetompi qhanañchapjjam.
16 Suma conciencianïskakiñatak chʼamachasipjjam, ukhamat jumanak contra parlirinakajja, Cristor arkirinakapjam sum sarnaqapjjatam laykojj phenqʼachata uñjasipjjañapataki.
17 Jan walinak lurapjjatam layku tʼaqesiñat sipansa, Diosan munañapächejja, kunatï walïki uk lurapjjatam layku tʼaqesiñaw jukʼamp sumajja.
18 Cristow juchanak laykojj mä kutiki jiwäna, mä arunjja cheqapar sarnaqer mä jaqew jan cheqapar sarnaqer jaqenak laykojj jiwäna; ukhamatwa jumanakarojj Diosampi sumankthapipjjañamatak yanaptʼapjjtamjja. Jupajj jañchi cuerponwa jiwäna, espíritu cuerponwa jaktayatarakïna.
19 Ukham cuerponïsaw jupajj llawintat angelanakarojj juchañchäwi arunak yatiyir saräna.
20 Noé chachan urunakapanjja uka angelanakajj janiw istʼasirïpkänti. Uka urunakanjja arcan lurasiñapkamajj wali pacienciampiw Diosajj suytʼaskäna. Uka arcanwa mä qhawqha jaqenakajja, mä arunjja kimsaqallqo jaqenakajj uma taypi salvatäpjjäna.
21 Kunatï paskäna ukajja, bautismor uñtasitawa. Jumanakajj uka bautismo taypiw jichhajj Jesucriston jaktatapat salvatäsipktajja. Bautismojj janiw kunatï jañchisan qʼañüki ukanak qʼomachañäkiti, jan ukasti mä suma conciencia Diosar mayiñawa.
22 Alajjpachar sarjjatap laykojja, Cristojj Diosan kupëjjapar qontʼatawa. Angelanakasa, autoridadanakasa, munañaninakasa jupar katuyatarakiwa.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
1 Pedro 3
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
YATIYAÑATAKI (CONGREGACIONAN YATJJATAÑATAKI) Abril 2017
Aka revistajja, 2017 maran mayo phajjsin 29 urut julio 2 urukamaw taman yatjjatasiskani.
“Phoqham kuntï lurañatak arskta ukjja”
¿Kunas mä promesajja? ¿Dios nayraqatan promesa lurañat Bibliajj kamsisa?
¿Diosan Reinopajj kunanaksa chhaqtayani?
Bibliajj akham siwa: “Akapachajj tukusirikiwa” sasa. ‘Akapacha’ sasinjja, ¿kunanakatsa parlaski?
SARNAQÄWI
Criston soldadopäñwa amtawayta
Demetrius Psarras sat jilatajj guerrar sarañ jan munatapatwa carcelankäna. Carcelan walsa tʼaqesiyapkchïnjja Diosar jachʼañchaskakïnwa.
‘Aka mundpachana jachʼa Juezajj’ cheqaparuw taqe kunsa luri
¿Kunatsa Diosajj taqe kuns cheqaparjamaw luri sissna? ¿Kunatsa cristianonakajj cheqapar uñjañasaraki?
¿Jehová Diosjamati taqe kunsa cheqapar uñjta?
Diosjam cheqapar uñjañatakejja, humildëña, taqe chuym perdonañaw wakisi. ¿Kunatsa?
¡Taqe chuyma yanaptʼatamajj Jehová Diosar jachʼañchpan!
Taqe Kunjjaru Munañani Diosajja, amtap phoqasiñapataki yanaptʼañatak kunanaktï servirinakapajj lurapki uk taqpach uñjani.


text:
9 yatichäwi
¿Kunjamsa familianakajj kusisit jakasipjjaspa?
1. ¿Kunatsa leyinakarjam casarasipjjañapa?
Jehová Diosajj kusisit Diosawa, Jupaw suma yatiyäwinak churistu. Ukat familianakajj kusisitäpjjaspa, ukwa munaraki (1 Timoteo 1:
Jaqechasitanakajja, chacha warmjam jan jaljtasa sum sarnaqasipjjaspa ukat purapat respetasipjjaspa ukwa Jehová Diosajj muni (Hebreos 13:4). Jupajj divorciasiñarojj uñisiwa (Malaquías 2:
2. ¿Kunjamsa chacha warmejj uñjasipjjañapa?
Jaqechatäkasin purapat yanaptʼasipjjañapatakiw Jehová Diosajj chacha warmir lurawayi (Génesis 2:18). Familianjja chachaw pʼeqtʼirejja, ukhamajj jupaw kunatï familian jakasiñatak wakiski uk churañapa ukat Diosatsa yatichañaparaki. Ukat warmipar munasitap laykojj jakäwipsa aptʼasirjamäñapawa. Panpachaniw munasipjjañapa ukat respetasipjjañapa. Ukat niyakejjay pantjasir jaqëpjjchejja, kusisit jakasiñatakejj perdonasirïpjjañapawa. Efesios 4:31, 32; 5:22-25, 33, ukat 1 Pedro 3:7 liytʼäta.
3. ¿Jan waltʼayasiñajj utjani ukhajj jaljtapjjañapati?
Mä chacha warmitï jan waltʼayasipjjani ukhajja, panpachaniw munasiñamp uñjasiñatakejj chʼamachasipjjañapa (1 Corintios 13:4, 5). Ukat kunapachatï jan waltʼäwinakajj utji ukhajja, janiw jaljtapjjañapaw sasin Bibliajj yatichkiti. 1 Corintios 7:10-13 liytʼäta.
4. ¿Kunsa Diosajj wawanakatak muni?
Wawanakajj kusisit jakasipjjaspa ukwa Jehová Diosajj muni. Ukatwa kunjamsa wayn tawaqökasin kusisit jakasipjjaspa uk yatichi. Ukat yatiñanïñsa, experiencianïñsa awk taykapat yateqasipjjaspa ukwa munaraki (Colosenses 3:20). Ukatsti, Juparu ukat Jesusar servisajj kunja kusisitas jikjjatasipjjaspa uk amuyapjjañapsa munarakiwa. Eclesiastés 11:9–12:1; Mateo 19:13-15; 21:15, 16 liytʼäta.
5. Awk taykajj wawanakapan kusisit jakasipjjañapatakejja, ¿kunjamsa yanaptʼapjjaspa?
Awk taykaw manqʼañatsa, isitsa ukat kawkhansa jakasipjjaspa ukanak wawanakapar churañatak wal chʼamachasipjjañapa (1 Timoteo 5:8). Janiw ukakïkiti, Diosar munañsa ukat Jupat yateqasiñsa yatichapjjañaparakiwa (Efesios 6:4). Kunapachatï awk taykajj Diosar wal munasipjjatap uñachtʼayapjje ukhajja, wawanakajj yateqasipjjarakispawa. Cheqansa, Diosan Aruparjam wawanakar uywañajj wali askiwa, ukhamatwa jupanakajj suma amtanïpjjaspa. Deuteronomio 6:4-7 ukat Proverbios 22:6 liytʼäta.
Wawanakajj suma luratanakapat chʼamañchtʼatäña, ukat “walik ukham lurtajja” sayasiñ wal munapjje. Ukhamarusa, awisajj ewjjtʼañasa, cheqañchañasa wakisirakiwa, ukhamatwa jupanakajj jan waltʼayir lurañanakat jitheqtapjjaspa (Proverbios 22:15). Ukampis cheqañchasajj janipuniw awk taykanakajj wawanakapampi sinti qhorüpjjañapäkiti. Colosenses 3:21 liytʼäta.
Jehová Diosan Qhanañchirinakapajja, awk taykanakaru ukat wawanakar yanaptʼañatakejj walja yanaptʼanakwa apsuwayapjje, uka qellqatanakajj Bibliat apstʼatkamakiwa. Salmo 19:7, 11 liytʼäta.
Jukʼamp yatiñataki
FAMILIAMAJJ KUSISITAW JAKASISPA
Kusisit jakasiñatakejj Diosan yanaptʼap thaqhapjjam
Pä jisktʼanakaw chacha warmjam sum jakasiñatak yanaptʼiristam.
FAMILIAMAJJ KUSISITAW JAKASISPA
Jan waltʼayasisajj kunsa lurapjjasma
Aynachtʼata ukat llakit jakasiñat sipansa, chacha warmi chʼamachasisajj wali kusisitaw jakasipjjasma.
¿Kunsa Bibliax chiqpachapuni yatichi?


text:
11 yatichäwi
¿Kunjamsa Diosan Leyinakapajj yanaptʼistu?
1. ¿Kunatsa yanaptʼatäñ muntanjja?
Taqe kun Luriri Jehová Diosajj wali yatiñaniwa, janipuniw jiwasajj jupjamäktanti. Ukat mä munasir awkjamaw sapa maynit wal llakisiraki. Cheqansa, Diosajj janiw jupat jitheqtat jakañasatak lurawaykistuti (Jeremías 10:23). Kunjamtï yatktanjja, jiskʼa wawanakajj awk taykapamp irpatäpjjañapawa, ukhamarakiw jaqenakajj Diosamp irpatäpjjañapa (Isaías 48:17, 18). Ukatwa Biblian yatichäwinakapajj Diosan apayanit mä regalopawa. 2 Timoteo 3:16 liytʼäta.
Diosan leyinakapasa ukat yatichäwinakapasa, kunjamsa wiñay bendicionanak katoqsna ukat kunjamsa sum jakassna ukanak yatichistu. Suma chuymampiw uka yatichäwinakapamp irpayasiñasajja, kunattejj Jehová Diosaw sapa maynir lurawayistu. Salmo 19:7, 11 ukat Apocalipsis 4:11 liytʼäta.
2. ¿Kunjamsa Diosan Arupajj yanaptʼistu?
Biblian yatichäwinakapajja, kuna ewjjtʼanakarjamas sapür sarnaqsna ukwa yatichistu. Ukat leyinakaw utjaraki ukanakajja, kuna leyinaksa phoqhañasa ukwa sum uñachtʼayistu (Deuteronomio 22:8). Kunjamsa Biblian yatichäwinakaparjam sarnaqsna uk yatiñatakejja, amuytʼasirïñasawa (Proverbios 2:10-12). Sañäni, jakäwisajj Diosan mä regalopawa, sasaw Bibliajj yatichi. Uk yatiñajj wal sapa maynir yanaptʼistu, ukhamatwa trabajonsa, utansa ukat viajkasas wali amuyumpi jan usuchjasiñatak taqe kuns lurtanjja. Hechos 17:28 liytʼäta.
3. ¿Kuna pä wakiskir kamachinakas utji?
Jesusajj pä wakiskir kamachinakatwa parläna. Nayrïrejja, kuna amtampis Jehová Diosajj jaqenakar lurawayi uk amtayistu, Diosar uñtʼaña, munaña ukat taqe chuyma Jupar serviña. Ukhamajj taqe luratanakasajj uka kamachirjamäñapawa (Proverbios 3:6). Ukarjam sarnaqerinakajja, Diosan amigopäpjjaniwa, ukat kusisit jakañsa, wiñay jakañsa jikjjatapjjarakiniwa. Mateo 22:36-38 liytʼäta.
Payïr kamachejja, jaqe masisampi sum apasiñasatakiw yanaptʼistu (1 Corintios 13:4-7). Ukarjam sarnaqasajja, kunjamsa Diosajj jaqenakar uñji uk yateqasitaswa uñachtʼaytanjja. Mateo 7:12 ukat 22:39, 40 liytʼäta.
4. ¿Kunjamsa Diosan Leyinakapajj yanaptʼistu?
Kunjamsa familianakajj mayachtʼat jakasipjjaspa ukat munasiñampis uñjasipjjaspa ukwa Diosan Leyinakapajj yatichistu (Colosenses 3:12-14). Ukat Diosan yatichäwinakapajja, jan walinakatwa familianakarojj jarkʼaqaraki. Sañäni, jaqechat chacha warmejj janiw jaljtapjjañapäkiti sasaw yatichi. Génesis 2:24 liytʼäta.
Diosan yatichäwinakaparjam sarnaqañajj taqe kunanwa yanaptʼistu, suman jikjjatasiñatakis yanaptʼarakistuwa. Sañäni, yaqhep jaqenakajj Biblian yatichäwinakaparjam sarnaqapki uka jaqenakaruw trabajo churañatak thaqhapjje, “jupanakakiw honrado chuymanïpjje ukat taqe kunansa phoqherïpjje” sasaw sapjje (Proverbios 10:4, 26; Hebreos 13:18). Ukat kunanakatï jakañatakejj wakiski ukanakampik kusisit jakasiñwa Diosan Arupajj yatichistu, ukhamatwa qollqe jikjjatañataki chʼamachasiñat sipansa, Diosamp sum apasiñatak chʼamachassna. Mateo 6:24, 25, 33 ukat 1 Timoteo 6:8-10 liytʼäta.
Biblian yatichäwinakapajja, kʼumara jakasiñatakiw yanaptʼistu (Proverbios 14:30; 22:24, 25). Sañäni, Diosan leyinakaparjamajja, machjasiñajj janiw walïkiti, uka leyinakarjam sarnaqañaw usunakatsa ukat chijinakar puriñatsa jarkʼaqestaspa (Proverbios 23:20). Ukampis machjayir umañanak mä jukʼa, wali amuyumpi umtʼañajj Jehová Diosatakejj janiw juchäkiti (Salmo 104:15; 1 Corintios 6:10). Cheqansa, Biblian yatichäwinakapajj wali askiwa, uka yatichäwinakaw sum sarnaqañasataki ukat suma amuyunïñatak yanaptʼistu (Salmo 119:97-100). Ukampis cheqpach cristianonakajja, janiw askip thaqhasakejj Biblian yatichäwinakaparjam sarnaqapkiti, jan ukasti alajjpachankiri Jehová Diosar jachʼañchañatakiw ukarjam sarnaqapjje. Mateo 5:14-16 liytʼäta.
Jukʼamp yatiñataki
¿Kunsa Bibliax chiqpachapuni yatichi?
Diosatakjam sarnaqañäni
¿Kunsa Bibliax chiqpachapuni yatichi?
Jakäwxa Diosjama uñjapxañäni
NANAKJJATA
Jan kun mayisakiw Bibliat yatichapjjerisma
Jan kun churasakiw kawkhansa ukat kuna horasarus yatichayasiñ munasma ukarjam Bibliat yateqasma.


text:
CRISTIANJAM JAKAÑATAKI
¿Internetan jw.org cheqar apir tarjetanakamp yatiyasktanti?
Jachʼa tʼaqhesiña urojj wali jakʼankiwa, ukatwa jaqenakar jankʼak yatiyañajj wakisi (Pr 24:11, 12, 20). Jaqenakar yatiyañatakejja tarjetanakaw yanaptʼistaspa, ukajja Diosan Arupa liytʼañataki ukhamarak Internetan jw.org cheqar mantañatakiw chʼamañchi. Ukatsti ¿Kunatsa Bibliat yatjjatañama? sat video uñtañatakisa, jukʼampi yatjjatañ munañapataki jan ukajj Bibliat yatjjatañ munapki ukanakan qellqtʼapjjañapatakisa mä codigow (QR) Internetar mantañatak utjaraki. Yaqhepanakajj janiw Bibliat apstʼat qellqatanak munapkiti, ukampis Internetan jw.org cheqar mantañ munapjjaspawa. Ukhamajja tarjeta jaqenakar churañ jan ajjsarañäniti. Janiw chʼusa utanakarusa ukhamarak Diosat jan kunsa yatiñ munapki ukanakarus jaytañasäkiti.
Kun lurkasasa akham sasaw jaqenakar tarjeta chursna: “Aka tarjeta churañ munsma, aka tarjetajja Internetan jw.org cheqar mantañataki ukat uka cheqar mantas kunayman toqet parlir yatichäwinaka ukat videonak uñjañatakiwa” sasa (Jn 4:7). Tarjetanakajja jiskʼakiwa, ukhamasti taqe cheqaruw apassna ukhamatwa kawkhankkasas tarjetampi yatiysna.


text:
10 YATICHÄWI
Reyejj arkirinakaparuw qʼomachi
1-3. Diosan templop qʼañuchapjjatap uñjasajja, ¿kunsa Jesusajj luräna?
JESUSAJJ wali respetompiw Jerusalén markan utjkäna uka templo uñjäna. Cheqpach yupaychirinakajj walja maranakaw uka templon Jehová Diosar yupaychawayapjje, uk Jesusajj sumwa yatïna. Ukampis uka yupaychäwejja, mä arunjja, qollan Diosar yupaychañajj qʼomäñapänwa. Ukhamajj jan walinak lurasin Diosan templop qʼañuchapjjatap uñjasajja, ¿kunjamakis Jesusajj jikjjataspachäna? Jupajj 33 marana nisán phajjsit 10 urunak saraqkäna ukhaw uka templor saräna, kunas ukan pasäna uk jichhajj uñjañäni (Mateo 21:12, 13 liytʼañataki).
2 Kawkharutï jan judío jaqenakajj templor mantapkäna uka cheqanwa aljirinakasa ukat qollqe turkirinakasa, Jehová Diosar ofrenda churañatak sarapkäna uka jaqenakat walja qollq apsusipkäna. * Jesusajj “aljasirinakaru ukhamarak alasirinakaruw anqaru alissüna. Qollqe trokirinakan mesanakapsa liwinukünwa” (Nehemías 13:7-9 uñjjattʼarakïta). Ukat uka jan wali jaqenakarojj akham sarakïnwa: Awkijan utapjja, ‘lunthatanakan utapwa waktʼayasipjjatätajja’ sasa. Ukhamatwa Diosaru ukat templor respetatap uñachtʼayäna. Cheqansa, Awkipar yupaychañajj qʼomäñapänwa.
3 Walja maranak qhepata, Reyjam uttʼayatäkäna ukhaw Jesusajj Diosan templop wasitat qʼomachäna. Khitinakatï jichhürunakan Jehová Diosan munañaparjam yupaychañ munapki, taqe ukanakaw uka templon yupaychapjje. ¿Kuna templos qʼomachasïna?
‘Leví tribur qʼomachañatakiw qontʼasi’
4, 5. 1) ¿Kunjamsa Jesusajj ajllit cristianonakar 1914 marata 1919 mara qalltakamajj qʼomachäna? 2) ¿Diosan markapar qʼomachañajj ukharukit tukuyäna? Uk qhanañchtʼam.
4 Kunjamtï payïr yatichäwin uñjawayktanjja, 1914 maran Reyjam uttʼayatäkäna uka qhepatwa Jesusajj Awkipamp chikajj templo, mä arunjja, Diosan uttʼayat yupaychäwi uñjir jutäna. * ¿Kunsa jutasajj jikjjatapjjäna? ‘Leví tribunkirinakaru’, mä arunjja, ajllit cristianonakar qʼomachañ wakisitapwa Reyejj amuyäna (Mal. 3:1-3). 1914 marata 1919 mara qalltakamajja, Jehová Diosajj servirinakapar qʼomachañ munasaw kunayman yantʼanakan uñjasipkäna ukanakat jan jarkʼaqkänti. Ajllit cristianonakajj ninar uñtat yantʼanakarojj atipjapjjänwa. Ukat qʼomachata, Reyir jukʼamp serviñ munasaw yantʼanakat mistupjjäna.
5 ¿Diosan markapar qʼomachañajj ukharukit tukuspachäna? Janiwa. Aka qhepa urunakanjja, Jupan uttʼayat templopat jan mistupjjañapatakiw Jehová Diosajj Jesucristo toqejj servirinakapar qʼomachaski. Jutïr pä yatichäwinakanjja, kunjamsa Cristojj Diosan markap sum sarayapjjañapataki ukat sarnaqañ toqensa qʼomäpjjañapatakejj jilat kullakanakar yanaptʼawayi, ukwa yatjjataskañäni. Ukampis kunjamsa jupanakarojj ajay toqet qʼomachasiwayi ukwa nayraqat yatjjatañäni. Cheqansa, arkirinakapan ajay toqen qʼom jikjjatasipjjañapatakejja, kunanaktï Jesusajj lurawayki uk yatjjatasaw Diosar jukʼamp confiyastanjja.
“Jan kunampis qʼañuchtʼasipjjamti”
6. Kuntï Jehová Diosajj judionakar siskäna ukarjamajja, ¿ajay toqet qʼomachatäñajj kamsañsa muni?
6 Ajay toqet qʼomachatäñajja, ¿kamsañsa muni? Uk yatiñatakejj kunsa Jehová Diosajj Babiloniar apatäpkäna uka judionakar mä profecian säna uk amuytʼañäni, jupanakajj 537 nayra pacha maranwa Babilonia markat mistjjapjjañapäna (Isaías 52:11 liytʼañataki). Uka judionakajja, templo wasitat lurañataki ukat cheqa yupaychäwi wasitat uttʼayañatakiw Jerusalén markar sarapjjañapäna (Esd. 1:2-4). Babilonia markan utjkäna uka kʼari religionanakan luräwinakap qʼal jaytapjjañapwa Jehová Diosajj munäna. Ukatwa judionakar akham säna: “Jan kuna qʼañurus llamktʼapjjamti”, “mistunjjapjjam Babiloniatjja” ukat “jan kunampis qʼañuchtʼasipjjamti” sasa. Jupanakajj janiw kʼari yupaychäwimpejj Jehová Diosan qʼoma yupaychäwip qʼañuchapjjañapäkänti. Ukhamajj ajay toqet qʼomachatäñajja, kʼari religionanakan yatichäwinakapata ukat luräwinakapat jitheqtatäña sañwa muni.
7. ¿Khiti toqesa Jesusajj arkirinakapar qʼomachawayi?
7 Jesusajj Reyjam uttʼayatäkäna uka qhepatwa, mä arunjja, 1919 maranwa Amuyasiri Cheqapa Uywatar uttʼayawayi. Uka toqew Jesusajj ajay toqen qʼomäpjjañapatakejj arkirinakapar yanaptʼawayi, uka uywatajj khitïnsa ukajj qhanaw amuyasïna (Mat. 24:45). Uka maratakejja, Bibliat Yatjjatirinakajj walja kʼari yatichäwinakatwa jitheqtjjapjjäna. Ukampis jukʼamp qʼomachatäpjjañapaw wakisïna. Ukatwa Cristojj Amuyasiri Cheqapa Uywata toqejj kuna costumbrenaksa ukat luräwinaksa jaytapjjañapäna uk jukʼat jukʼat arkirinakapar amuytʼayäna (Pro. 4:18). Ukanakwa jichhajj mä qawqhanak uñjaskañäni.
¿Cristianonakajj Navidad amtañasäspati?
8. ¿Kunsa Bibliat Yatjjatirinakajj Navidad toqet nayratpach amuyapjjäna, ukat uka fiesta amtapjjpachänti?
8 ‘Navidad amtañajj kʼari diosanakar yupaychapki ukanakan uñstayatawa ukat Jesusajj janiw diciembre 25 urun naskänti’ sasaw Bibliat Yatjjatirinakajj nayratpach amuyapjjäna. Yatiyañataki diciembre 1881 maran mistkäna uka revistajj akham sänwa: “Kʼari diosanakar yupaychapki uka jaqenakatjja, millón millonaw cristianor tukuwayapjje. Ukampis jupanakat waljanejja, sutitakwa cambiawayapjje. Kʼari diosanakar yupaychir sacerdotenakajj cristianonakan sacerdotenakaparuw tukuwayapjje. Ukat kawkïr fiestanaktï jupanakajj amtapkäna ukanakajj cristianonakan fiestapäkaspas ukham uñtʼatäjjänwa. Ukanakat mayajj Navidadawa”. 1883 maran mistkäna uka Yatiyañataki revistanjja, “¿Kunapachas Jesusajj nasïna?” sat pʼeqeñchäwini mä yatichäwiw mistüna. ‘Octubre phajjsejj qalltkäna ukhaw Jesusajj nasïna’ sasaw uka revistajj qhanañchäna. * Ukhamarusa, Navidad jaytañajj janis wakiskaspa ukhamwa Bibliat Yatjjatirinakajj uka tiempon amuyapjjäna. Brooklyn markan Betel utajj utjki ukansa, uka fiesta amtasipkakïnwa. Ukampis 1926 mara qhepatjja, janiw ukhamäjjänti, ¿kunatsa?
9. ¿Kunsa Bibliat Yatjjatirinakajj Navidadat amuyjjapjjäna?
9 Sumpach yatjjatasajja, kunjamsa Navidadajj uñstäna ukasa ukat uka fiestan costumbrenakapas Diosatak jan walïtapwa Bibliat Yatjjatirinakajj sum amuyjjapjjäna. La edad de oro diciembre 14, 1927 maran mistkäna uka revistanjja, “¿Kunjamsa Navidadajj uñstäna?” sat pʼeqeñchäwin mä yatichäwiw mistüna. Ukan akham sänwa: ‘Navidad amtañajj janiw Bibliarjamäkiti. Jañchin munañaparjam sarnaqapjjañapataki ukat idolonakar yupaychapjjañapatakiw uka fiestajj jaqenakar chʼamañchi’. ‘Navidad amtapjjañapjja, janiw Cristojj arkirinakapar maykänti’ sasa. Ukat aka qhana arunakampiw tukuyäna: “Jañchin munañanakapa, akapachankir jaqenaka ukat Supayaw Navidad amtasiñap wal munapjje, ukhamajj Jehová Diosar taqe chuyma katuyatäpki ukanakajj janipuniw uka fiesta amtapjjañapäkiti” sasa. Ukatwa uka marat aksarojj Betel utan irnaqtʼapkäna ukanakajj Navidad jan amtjjapjjänti.
10. 1) Navidad toqetjja, ¿kuna qhanañchäwinakas diciembre, 1928 maran mistüna? (“ Navidad: kunjamsa uñstäna ukat kun amtañatakïnsa” siski uka recuadro uñjjattʼäta.) 2) Kuna fiestanaksa ukat costumbrenaksa cheqpach cristianonakajj jan amtapjjañapäki ukjja, ¿kunjamsa Diosan markaparojj ewjjtʼasïna? (“ ¿Kunatsa yaqhep fiestanaksa ukat yaqha ukhamanaksa jan amtañasäki?” siski uka recuadro uñjjattʼäta.)
10 Uka mara qhepatjja, Bibliat Yatjjatirinakajja Navidad toqet jukʼamp qhanañchäwinakwa katoqapjjäna. Diciembre 12, 1928 maranjja, Betel utan irnaqtʼiri Richard Barber sat jilatajj kunjamatsa Navidad sat jan wali fiestajj amtasiñ qalltäna ukwa radio toqejj qhana arunakamp qhanañchäna. Uka arunak istʼasajja, ¿kunsa Diosan servirinakapajj lurapjjpachäna? Familiapampejj kunjamsa Navidad amtañ jaytapjjäna uk amtasaw Charles Brandlein sat jilatajj akham säna: “Kʼari diosanakar yupaychapkäna ukanakan luräwinakap jaytañajj janiw nanakatakejj chʼamäkänti [...]. Mä qʼañu isi apsusisas basurar jaqtapkirista ukhamänwa” sasa. Henry Cantwell sat jilatat amuytʼarakiñäni, jupajj tamanak tumptʼirjamaw qhepat irnaqtʼäna. Uka jilatajj akham sänwa: “Jehová Diosar munasipjjatajj uñachtʼayañataki Navidad jaytañajj nanakatakejj wali askïnwa” sasa. Jesucristo Reyir taqe chuyma arkapkäna ukanakajja, kuna jan wali luräwinak jaytañatï wakiskäna ukanak jaytapjjänwa ukat kʼari religionan uñstayata costumbrenakapatsa jitheqtapjjarakïnwa (Juan 15:19; 17:14). *
11. ¿Kunjamsa Diosan Reinopan apnaqeri Reyir yanaptʼaskatas uñachtʼaysna?
11 ¡Diosar taqe chuyma yupaychir uka jilat kullakanakajj wali yateqaskayäpjjewa! Uka toqet lupʼisajja, akham jisktʼasiñasawa: “¿Kunjamsa Amuyasiri Cheqapa Uywatan ewjjtʼanakap katoqtjja? ¿Wali askitti uñjtjja, ukat ukarjam sarnaqañatakit chʼamachastjja?” sasa. Jiwasatï uka ewjjtʼanak taqe chuyma istʼañäni ukhajja, Diosan Reinopan apnaqeri Reyir yanaptʼaskataswa uñachtʼayañäni. Jupajj Amuyasiri Cheqapa Uywata toqew horasapar ajay toqet manqʼa churistu (Hech. 16:4, 5).
¿Cristianonakajj cruz apnaqapjjañapati?
12. ¿Kunsa Bibliat Yatjjatirinakajj cruzat amuyapjjäna?
12 Cristianjam uñtʼatäñataki cruz apnaqañajj walikïskaspas ukhamwa Bibliat Yatjjatirinakajj walja maranak amuyapjjäna. Ukampis janiw ukar yupaychapkänti, Jehová Diosatakejj idolonakar yupaychañajj kunja jan walisa uk sumwa jupanakajj yatipjjäna (1 Cor. 10:14; 1 Juan 5:21). 1883 maran mistkäna uka Yatiyañataki revistajj akham sasaw qhana arunakamp qhanañchjjäna: “Idolonakar yupaychañajj janipuniw Diosatakejj walïkiti” sasa. ‘Ukampis cruz apnaqañajj walikïskiwa’ sasaw Bibliat Yatjjatirinakajj uka tiempon amuyapjjarakïna. Amuytʼañataki, cristianötwa sañatakiw jupanakajj mä cruzani ukat mä coronani insignia tʼirkatasipjjäna. ¿Kunatsa ukham lurapjjpachäna? ‘Jiwañkamatï Tatitur arkaskakiñäni ukhajja, jakañ coronwa katoqañäni’ sañatakiw jupanakajj ukham tʼirkatasipjjäna. Ukatwa 1891 marat aksarojja, Yatiyañataki sat revistan nayrïr janapan mä cruzampi ukat mä coronamp uñstäna.
13. Cruz apnaqañ toqetjja, ¿kunsa Bibliat Yatjjatirinakajj sum amuyjjapjjäna? (“ Jukʼampiw cruz toqet qhanañchasi” siski uka recuadro uñjjattʼäta.)
13 Bibliat Yatjjatirinakatakejja, cruzasa ukat coronasa wali askïnwa. Ukampis 1920 maranak tukuyaruw kunsa Diosajj cruz apnaqañat amuyi uk jukʼat jukʼat amuyapjjäna. 1928 maran Detroit (Míchigan, Estados Unidos) sat markan apaskäna uka jachʼa tantachäwit parlkasajja, Grant Suiter sat jilatajj akham sänwa: “Cruzani ukat coronani insignia tʼirkatasiñajj inamayakiwa ukat ukham lurañajj janiw Diosatakejj walïkiti sasaw uka jachʼa tantachäwin qhanañchasïna”. Uka jilatajj Oraqpachan Jilïr Irpirinak taypinwa qhepat irnaqtʼjjäna. Uka mara qhepatjja, jukʼampiw uka toqet qhanañchasjjäna. Diosan qʼoma ukat qollan yupaychäwipan cruz apnaqañajj jan walipunïnwa.
14. Cruz apnaqañajj jan walïtap yatichaskäna ukhajja, ¿kunsa Diosan servirinakapajj lurapjjäna?
14 Cruz apnaqañajj jan walïtap jukʼat jukʼat yatichaskäna ukhajja, ¿kunsa Diosan servirinakapajj lurapjjpachäna? ¿Wali askit uñjata cruzani ukat coronani insignia apnaqasipkakpachänti? Jehová Diosar walja maranak yupaychiri Lela Roberts sat kullakajj akham sänwa: “Cruz apnaqañajj jan walïtap amuyjjapjjayäta ukhajja, jankʼakiw uk apnaqañ jaytjjapjjayäta” sasa. Yaqha jilat kullakanakajj kuntï uka toqet amuyapkäna uk akham sasaw Diosar taqe chuyma serviri Ursula Serenco sat kullakajj qhanañchäna: “‘Kunjamsa Tatitojj jiwawayi ukat kunjamsa mä cristianojj Tatitur jiwañkam serviñapa uk uñachtʼayir insigniajj kʼari diosanakar servir jaqenakan uñstayatawa’ sasaw amuyjjapjjayäta. Kunjamtï Proverbios 4:18 qellqatajj siskejja, jukʼat jukʼatwa uka toqet parlir yatichäwinakajj qhanstjjäna. Ukatwa Diosar wal yuspärapjjayäta” sasa. Cristor taqe chuyma arkirinakapajj janiw kʼari religionanakan costumbrenakapat kuns yatiñ munapkänti.
15, 16. ¿Kunjamsa Jehová Diosan templop qʼomäñapatak chʼamachasitas uñachtʼaysna?
15 Jiwasajja jupanakjamarakiw amuytanjja. Cheqansa, Amuyasiri Cheqapa Uywata toqew Cristojj Jehová Dios saparuki yupaychapjjañapatak arkirinakapar yanaptʼaski. Ukhamasti, kʼari religionanakan luräwinakapata ukat costumbrenakapat jitheqtañasataki Biblian ewjjtʼanakap katoqañäni ukhajja, jankʼakiw uka ewjjtʼanak istʼañasa. Cristojj apnaqañ qalltkäna uka tiempon jakir jilat kullakanakjamaw Diosan templop qʼomäñapatak wal chʼamachasiñ muntanjja.
16 Aka qhepa urunakanjja, Diosan tamap qʼañuchapkaspa ukanakatwa Cristojj Diosan markapar jarkʼaqawayi. ¿Kunjamsa uk lurawayi?
Reyiw askinakjja jan askinakat jaljaski
17, 18. Chawlla katuñ qänat parlki uka uñachtʼäwinjja, ¿akanakajj kamsañsa muni? 1) Qänan qotar jaqontasitapa. 2) Taqe kasta chawllanakar katsusitapa. 3) Suma chawllanakar canastar imasitapa. 4) Jan walinakar willirpayasitapa.
17 Jesucristo Reyejja, Diosan markapankir taqpach tamanakan kunas pasaski uk sumwa uñjaski. Ukat chawlla katuñ qänat uñachtʼäwipan parlkäna ukarjamaw jupasa ukat angelanakasa jaqenakar jaljasipki, kunjamsa uk lurapjje uk janiw jiwasajj sum amuyksnati (Mateo 13:47-50 liytʼañataki).
18 ‘Qänajj qotar jaqontatänwa.’ Chawlla katuñ qänajja, qotar uñtat walja jaqenakar Diosan Reinopat yatiyasiski ukamp sasiwa. ‘Taqe casta chawllanakaw katsusïna.’ Suma yatiyäwinakajj taqe kasta jaqenakan chuymaparuw purtʼi. Jupanakat yaqhepajj cheqpach cristianor tukuñkamaw wal chʼamachasipjje, yaqhepasti qalltan Bibliat yatjjatañ munapkchisa, janiw Dios toqet saytʼasiñatak chʼamachasipkiti. * ‘Suma chawllanaksti canastaruw imjjapjjäna.’ Suma chuyman jaqenakarojja, canastanakaru, mä arunjja, cristian tamanakaruw apthapisi, ukanwa jupanakajj Jehová Diosar ajay toqet qʼom yupaychapjjaspa. ‘Jan walinaksti willirpayjjapjjänwa.’ Aka qhepa urunakanwa Cristosa ukat angelanakasa, aski jaqenakarojj jan aski jaqenakat jaljasipki. * Ukhamatwa tamanak jan qʼañuchapjjañapatakejja, costumbrenaka ukat yaqha ukham jan wali luräwinak jan apanukuñ munapki uka jaqenakat jilat kullakanakar jarkʼaqasi. *
19. Cristojj Diosar qʼom yupaychapjjañapatakiw arkirinakapar yanaptʼaski, ¿uk yatisajj kunjamsa jikjjatasta?
19 Jesucristo Reyisajja, jan ajjsartʼasaw nayrïr patak maranakan Diosan templop qʼomachäna. Jichhürunakanjja, ukhamarakiw cheqa yupaychäwsa ukat cheqpach cristianonakarus qʼomachi, jupankirinakarusa arjjatarakiwa. ¿Janit taqe ukanak yatiñajj chʼamañchtʼkistu? Cheqansa, Awkipar ajay toqen qʼom yupaychapjjañapatakiw Cristojj arkirinakapar yanaptʼaski, ukatwa jupar wal yuspärtanjja. Jiwasatï Reyiru ukat Reinoparu yanaptʼatas uñachtʼayañ munstan ukhajja, kʼari religionanakan taqpach jan wali luräwinakapatwa jitheqtañasa.
^ tʼaqa 2 Jerusalén markar wali jayanakat sarapkäna uka judionakajja, templon impuestop pagañatakejj yaqha kasta qollqwa apapjjañapäna. Qollqe turkirinakajj wali jilaruw uka qollq turkapjjäna. Ukat ofrendanak loqtañatakiw waljanejj animalanak alapjjañaparakïna. Templon aljapkäna ukanakajj jila qollqeruw ukanak aljapjjäna, ukatwa Jesusajj ‘lunthatanaka’ sasin jupanakar sispachäna.
^ tʼaqa 4 Jehová Diosan servirinakapajja, Jupan uttʼayat templo patiopanwa aka Oraqen yupaychapjje.
^ tʼaqa 8 Uka revistajj akham sarakïnwa: “Jesusajj naskäna uka arumajj pampanwa uwij awatirinakajj uwijanakap uñjasipkäna sasaw Bibliajj qhanañchi, ukhamajj juyphi pachanwa Jesusajj nasïna sañajj janiw kuntï Bibliajj siski ukarjamäkiti” sasa (Luc. 2:8).
^ tʼaqa 10 Noviembre 14, 1927 maranwa Frederick Franz jilatajj mä cartan akham sasin qellqäna: “Aka marajja, janiw Navidad amtkañäniti. Janipuniw jichhat uksarojj uka fiestajj amtasjjaniti sasaw Betel utan irnaqtʼirinakajj amtawayapjje” sasa. Ukat febrero 6, 1928 maranjja, akham sasaw Franz jilatajj yaqha cartan qellqarakïna: “Tatituw Supayan ñanqha pachapat jukʼat jukʼat qʼomachaskistu” sasa.
^ tʼaqa 18 Amuytʼañataki, 2013 maranjja, 7.965.954 yatiyirinakaw utjäna. Ukampis Jesusan jiwäwip amtañatakejja, 19.241.252 jaqenakaw sarapjjäna.
^ tʼaqa 18 Suma chawllanakarojj jan wali chawllanakat jaljaski uka uñachtʼäwejja, janiw uwijanakampit cabritonakampit parlki uka uñachtʼäwimp kikpäkiti (Mat. 25:31-46). Jachʼa tʼaqhesïwi tiemponwa uwijanakarojj cabritonakat jaljasini. Uka tiempo puriniñapkamajja, jan wali chawllar uñtatäpki uka jaqenakajj Jehová Diosarusa ukat tamaparus ‘kuttʼasipkaspawa’ (Mal. 3:7).
^ tʼaqa 18 Qhepatjja, jan wali ‘chawllanakar’ uñtatäpki uka jaqenakajj nina aqkir hornoruw jaqontatäpjjani, mä arunjja, wiñayatakiw tukjatäpjjani.